**ΒΟΥΛΗ ΤΩΝ ΕΛΛΗΝΩΝ**

**ΤΜΗΜΑ ΔΙΑΚΟΠΗΣ ΤΩΝ ΕΡΓΑΣΙΩΝ ΤΗΣ ΒΟΥΛΗΣ - Α΄ ΣΥΝΘΕΣΗ**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 31 Ιουλίου 2018, ημέρα Τρίτη και ώρα 15.10΄, στην Αίθουσα  **«Προέδρου Αθανασίου Κωνστ. Τσαλδάρη» (223)** του Μεγάρου της Βουλής, συνήλθε σε συνεδρίαση η Διαρκής Επιτροπή Μορφωτικών Υποθέσεων, υπό την προεδρία του Προέδρου αυτής, κ. Δημητρίου Σεβαστάκη, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Παιδείας, Έρευνας και Θρησκευμάτων «Πανεπιστήμιο Ιωαννίνων, Ιόνιο Πανεπιστήμιο και άλλες διατάξεις» (4η συνεδρίαση – β΄ ανάγνωση).

Στη συνεδρίαση παρέστησαν ο Υπουργός Παιδείας, Έρευνας και Θρησκευμάτων, κ. Κωνσταντίνος Γαβρόγλου, ο Υπουργός Περιβάλλοντος και Ενέργειας, κ. Γεώργιος Σταθάκης, o Αναπληρωτής Υπουργός Παιδείας, Έρευνας και Θρησκευμάτων κ. Κωνσταντίνος Φωτάκης, o Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης, κ. Αθανάσιος Ηλιόπουλος, ο Υφυπουργός Παιδείας, Έρευνας και Θρησκευμάτων, κ. Δημήτριος Μπαξεβανάκης, η Υφυπουργός Παιδείας, Έρευνας και Θρησκευμάτων, κυρία Μερόπη Τζούφη, ο Υφυπουργός Πολιτισμού και Αθλητισμού, κ. Γεώργιος Βασιλειάδης, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Βάκη Φωτεινή, Κάτσης Μάριος, Παρασκευόπουλος Νικόλαος, Παυλίδης Κωνσταντίνος, Σεβαστάκης Δημήτριος, Σκούφα Ελισσάβετ, Στέφος Ιωάννης, Καραμανλή Άννα, Ράπτη Ελένη, Στύλιος Γεώργιος, Κεφαλίδου Χαρά, Παππάς Χρήστος, Δελής Ιωάννης, Κατσίκης Κωνσταντίνος, Μαυρωτάς Γεώργιος και Μεγαλομύστακας Αναστάσιος.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Κυρίες και κύριοι Συνάδελφοι, αρχίζει η συνεδρίαση. Είναι η συνέχιση της επεξεργασίας και εξέτασης του σχεδίου νόμου του Υπουργείου Παιδείας, Έρευνας και Θρησκευμάτων «Πανεπιστήμιο Ιωαννίνων, Ιόνιο Πανεπιστήμιο και άλλες διατάξεις». Είναι η 4η συνεδρίαση, με τη β΄ ανάγνωση.

Προτού αρχίσουμε την επεξεργασία και την ανάλυση, ο Υπουργός Παιδείας, Έρευνας και Θρησκευμάτων, κ. Κωνσταντίνος Γαβρόγλου, έχει κάποιες νομοτεχνικές βελτιώσεις να καταθέσει.

Ορίστε, κύριε Υπουργέ.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Ευχαριστώ, κύριε Πρόεδρε. Θα καταθέσουμε νομοτεχνικές βελτιώσεις, οι οποίες είναι περίπου αυτά, που συζητήθηκαν κι εδώ. Το μόνο που θέλω να διευκρινίσω - το οποίο το είχε ρωτήσει και ο κ. Μαυρωτάς και δεν το απάντησα, διότι ήθελα να είμαι σίγουρος - είναι αν θα αποσύρουμε το άρθρο 28. Όμως, σε συνεννόηση με το Υπουργείο Οικονομικών, προχωράμε άμεσα σε Προεδρικό Διάταγμα. Θεωρήθηκε ότι αυτή είναι η καλύτερη λύση. Το έχουμε και εδώ. Σας ευχαριστώ.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Ευχαριστούμε τον κύριο Υπουργό.

Υπάρχουν επίσης τρεις υπουργικές τροπολογίες.

Πρώτος, θα αναπτύξει την τροπολογία του ο κ. Ηλιόπουλος, Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης.

Ορίστε, κύριε Ηλιόπουλε.

ΑΘΑΝΑΣΙΟΣ ΗΛΙΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης): Ευχαριστώ, κύριε Πρόεδρε. Η τροπολογία σχετίζεται με την αναμόρφωση μιας σειράς κλάδων στις Σχολές Μαθητείας του ΟΑΕΔ. Συγκεκριμένα, έρχεται να επικαιροποιήσει το πλαίσιο, το οποίο ψηφίστηκε από το ν. 4521/2018. Προέκυψαν μια σειρά από ζητήματα, διότι οι Σχολές Μαθητείας του ΟΑΕΔ έχουν μια σειρά από πολύ πιο εξειδικευμένα αντικείμενα και με διαφορετική φιλοσοφία. Παραδείγματος χάριν, υπάρχει έμπειρο προσωπικό τεχνητών Δ.Ε., που είναι φυσιολογικό, όταν κάνεις ένα τελείως τεχνικό επάγγελμα, το οποίο δεν υπάρχει στους άλλους κλάδους της τεχνικής εκπαίδευσης. Στην τροπολογία, αναφέρονται συγκεκριμένα ποιοι είναι αυτοί οι κλάδοι, οι οποίοι προστίθενται. Σας ευχαριστώ.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Και εμείς ευχαριστούμε.

Το λόγο έχει ο κ. Βασιλειάδης, Υφυπουργός Πολιτισμού και Αθλητισμού, για τη δική του τροπολογία. Ορίστε, κύριε Βασιλειάδη.

ΓΕΩΡΓΙΟΣ ΒΑΣΙΛΕΙΑΔΗΣ (Υφυπουργός Πολιτισμού και Αθλητισμού): Ευχαριστώ, κύριε Πρόεδρε. Με τις παρούσες τροπολογίες, ερχόμαστε να καλύψουμε τρία ζητήματα.

Η πρώτη αφορά στα δικαιοδοτικά και πειθαρχικά όργανα της Ποδοσφαιρικής Ομοσπονδίας, των Ενώσεων Ποδοσφαιρικών Ανωνύμων Εταιρειών και του Διαιτητικού Δικαστηρίου του Ποδοσφαίρου.

Μετά την - κατά την άποψή μας - επιτυχημένη παρουσία και εδραίωση του θεσμού του Τακτικού Δικαστή στα δικαιοδοτικά όργανα και με διαβούλευση με την ΟΥΕΦΑ και τη ΦΙΦΑ, ερχόμαστε να το προσαρμόσουμε στην επόμενη μέρα και να δώσουμε τη δυνατότητα της ανανέωσης της θητείας των τακτικών δικαστών. Έχουμε πετύχει το μίνιμουμ εχέγγυο της αμεροληψίας, με τη συμμετοχή των δικαστών, στα όργανα αυτά. Έτσι, δίνουμε τη δυνατότητα, μέσα από αυτήν την τροπολογία, της ανανέωσης της θητείας. Ταυτόχρονα, προβαίνουμε και σε μια μικρή διόρθωση, ως παρεπόμενο της δυνατότητας ανανέωσης της θητείας και αποφασίζουμε το Δευτεροβάθμιο Όργανο να απαρτίζεται από εφέτες. Γιατί;

Γιατί, εάν υποθέσουμε ότι στην εξαετία μιας πλήρους θητείας, μετά την ανανέωση ενός δικαστή, ενός Προέδρου Πρωτοδικών στο Πρωτοβάθμιο Όργανο, που μπορεί να εξελιχθεί στο βαθμό του, ελλόχευε ο κίνδυνος ο βαθμός του δικαστή, που βγάζει την πρωτοβάθμια απόφαση, να είναι ανώτερος του βαθμού του δικαστή στο Δευτεροβάθμιο Όργανο. Με την αλλαγή αυτή, το ζήτημα εξαλείφεται.

Αναφορικά με τα άλλα δύο ζητήματα, το πρώτο αφορά τα προνόμια, που προβλέπει το νομικό μας σύστημα και ο αθλητικός νόμος για τους διακριθέντες αθλητές. Δίνεται μια δυνατότητα, μια δεύτερη ευκαιρία, σε διακριθέντες αθλητές της περιόδου 2012 - 2016, που έχασαν την αποκλειστική προθεσμία υποβολής των αιτημάτων, παρόλα αυτά κατέθεσαν το αίτημα, για να πάρουν τα προνόμια, αλλά εκπρόθεσμα. Αυτοί οι άνθρωποι, δεν είναι πολλοί, κατά βάση είναι από το Παραολυμπιακό Κίνημα και τους δίνεται η δυνατότητα εκπρόθεσμα να πάρουν την επιβράβευση αυτή, γεγονός, που θεωρούμε απόλυτα δίκαιο.

Το δεύτερο ζήτημα αφορά διακρίσεις αθλητών, που το αθλητικό τους σωματείο, μολονότι είχε καταθέσει στη Γενική Γραμματεία Αθλητισμού τα απαραίτητα έγγραφα, για να πάρει την ειδική αθλητική αναγνώριση, τη στιγμή της επιτυχίας, που γεννά και το δικαίωμα του αθλητή, δεν είχε τύχει αυτής της ειδικής αναγνώρισης. Επί της ουσίας, δηλαδή, διορθώνουμε μια αδικία σε έναν αθλητή, ο οποίος έχει μια επιτυχία και χωρίς δική του υπαιτιότητα, για γραφειοκρατικούς λόγους και πολλές φορές, λόγω καθυστέρησης της διοίκησης, δεν μπορεί να πάρει τα ευεργετήματα, που ο νόμος προβλέπει.

Αυτά αφορούν οι τροπολογίες και ό,τι άλλο χρειαστεί να το απαντήσουμε.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Το λόγο έχει ο κ. Μαυρωτάς.

ΓΕΩΡΓΙΟΣ ΜΑΥΡΩΤΑΣ (Ειδικός Αγορητής από ΤΟ ΠΟΤΑΜΙ): Θα ήθελα να κάνω μια ερώτηση στον κ. Βασιλειάδη, σχετικά με τη θητεία των δικαστών. Το θέμα προέκυψε τώρα; Δηλαδή, είναι κάτι επείγον, που πρέπει να γίνει τώρα, με τροπολογία; Έχουμε κάτι μπροστά μας, λήγουν οι θητείες; Πώς δικαιολογείται η εσπευσμένη νομοθέτηση;

ΓΕΩΡΓΙΟΣ ΒΑΣΙΛΕΙΑΔΗΣ (Υφυπουργός Πολιτισμού και Αθλητισμού): Λήγουν οι θητείες τώρα, αλλά είχαμε μια καθυστέρηση σε ένα νομοσχέδιο, που φέρνουμε και κάποια στιγμή, θα ανακοινωθεί, μέσα στα Θερινά Τμήματα. Δηλαδή, πιστεύαμε ότι θα το έχουμε ψηφίσει αυτό, πριν το καλοκαίρι, όμως υπήρξαν αυτές οι καθυστερήσεις, οπότε, αναγκαστικά, το κόψαμε από το μεγάλο νομοσχέδιο και το φέραμε εδώ. Η ΕΠΟ έχει τις εκλογές για την ανάδειξη των νέων οργάνων, τέλη Αυγούστου, στη Γενική της Συνέλευση, γι' αυτό έρχεται και τώρα.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Το λόγο έχει η κυρία Καραμανλή.

ΑΝΝΑ ΚΑΡΑΜΑΝΛΗ (Εισηγήτρια της Ν.Δ.): Σε πόσους Παραολυμπιονίκες αθλητές αφορούν τα προνόμια;

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Δεν είμαι πρόχειρος, αλλά νομίζω ότι δεν είναι πάνω από 15 - 20 αθλητές. Το ιστορικό, όπως μας αναλύθηκε από την Παραολυμπιακή Επιτροπή, είναι ότι έχασαν κάποιες προθεσμίες, γιατί βρισκόντουσαν στην καταληκτική περίοδο, σε αποστολή στο εξωτερικό.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Το λόγο έχει ο κ. Παππάς.

ΧΡΗΣΤΟΣ ΠΑΠΠΑΣ (Ειδικός Αγορητής του Λαϊκού Συνδέσμου – Χρυσή Αυγή): Κατ’ αρχάς, δεν μπορώ να καταλάβω, γιατί τελικά, με την Κυβέρνηση ΣΥΡΙΖΑ, χάνονται συνέχεια προθεσμίες και έρχονται συνεχώς τροπολογίες, σε άσχετα νομοσχέδια.

Εν πάση περιπτώσει, θέλω να αναφερθώ σε κάτι άλλο. Πριν από 5΄ έλαβα στο e-mail μου ένα κείμενο από την Ομοσπονδία Συλλόγων Ιεροψαλτών Ελλάδος, που αναφέρει ότι έχει σταλεί προς εσάς, κύριε Πρόεδρε και προς τα μέλη της Επιτροπής Μορφωτικών Υποθέσεων.

Δεν έχω προλάβει να δω όλο το κείμενο, βλέπω, όμως, την τελευταία σελίδα, που υπογράφουν ο Πρόεδρος της Ομοσπονδίας και ο Γενικός Γραμματέας, όπου καταλήγουν ότι προτείνουν να συμπληρωθεί το άρθρο 19 του σχεδίου νόμου, με κάποια δικά τους στοιχεία, τα οποία, εκ πρώτης όψεως, τα βλέπω και λογικά. Θα ήθελα να πάρετε θέση, πάνω σε αυτό.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Προφανώς απευθύνεται στον κ. Υπουργό το αίτημα και φαντάζομαι, όταν θα το διαβάσει … Συγγνώμη, από ποια Ομοσπονδία είναι;

ΧΡΗΣΤΟΣ ΠΑΠΠΑΣ (Ειδικός Αγορητής του Λαϊκού Συνδέσμου – Χρυσή Αυγή): Ιεροψαλτών. Είχε έρθει στην ηλεκτρονική αλληλογραφία όλων των Βουλευτών, εάν το γνωρίζετε. Τώρα, εάν δεν έχουν ενημερώσει τον Υπουργό οι συνεργάτες του, αυτό είναι δικό σας θέμα και της Κυβέρνησης.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Θα το δούμε. Υπάρχει άλλη ερώτηση, σχετικά με τις τροπολογίες; Όχι. Ξεκινάμε, λοιπόν, τη διαδικασία, περιμένοντας και τον Υπουργό, κ. Σταθάκη, για να υποστηρίξει την τρίτη τροπολογία.

Ξεκινάμε με τις τοποθετήσεις των Εισηγητών, πάνω στο συζητούμενο νομοσχέδιο και το λόγο έχει ο Εισηγητής του ΣΥ.ΡΙΖ.Α., κύριος Στέφος, με την έκκληση για οικονομία χρόνου.

ΙΩΑΝΝΗΣ ΣΤΕΦΟΣ (Εισηγητής του ΣΥ.ΡΙΖ.Α.): Κύριε Πρόεδρε, κυρίες και κύριοι συνάδελφοι, είχαμε την ευκαιρία, μέσα από μια μακρά διαδικασία, να κατανοήσουμε το πώς αντιλαμβανόμαστε τα ζητήματα παιδείας και εκπαίδευσης του ελληνικού λαού, μέσα στην ελληνική Βουλή. Έχω την αίσθηση ότι υπάρχουν και αναλύθηκαν δύο απόψεις, η μία είναι που λέει ότι θέλουμε δημόσια σχολεία και δημόσια πανεπιστήμια ισχυρά, τέτοια που να εξυπηρετούν και να υπηρετούν τις ανάγκες του ελληνικού λαού. Επιπλέον, υπάρχει και μια άλλη άποψη, η οποία αντιλαμβάνεται ότι δεν μπορεί να υπάρξουν μεταρρυθμίσεις, σε αυτόν τον τομέα και καλά είναι να μείνουμε στάσιμοι, όπως είμασταν πάντα.

Τουλάχιστον, από τις τοποθετήσεις, που έγιναν, χθες, σε ό,τι αφορά τη Ν.Δ. και το ΠΑ.ΣΟ.Κ., φαίνεται να μην καταλαβαίνουν την αναγκαιότητα αυτών των νομοσχεδίων, που έχουν έρθει, μέχρι στιγμής και κυρίως σε ό,τι αφορά το Πανεπιστήμιο Ιωαννίνων και Ιονίων Νήσων και φαίνεται να μην καταλαβαίνουν και να αντιλαμβάνονται το τι ακριβώς είχε γίνει με το σχέδιο «ΑΘΗΝΑ», όταν, με περίπου 35 Προεδρικά Διατάγματα, έκλεισαν, χωρίς κριτήρια, 140 Τμήματα, με τέτοιο τρόπο, που αναγκάστηκε ο κ. Σταϊκούρας, τον Αύγουστο του 2014, να παραδεχθεί ότι υπήρξε παταγώδης αποτυχία, παρότι είχαν πληρώσει 60.000 ευρώ, για να γίνει η μελέτη.

Κατηγορηθήκαμε ότι λειτουργήσαμε, στην προκειμένη περίπτωση, χωρίς να υπάρξει καμία ουσιαστική συζήτηση, χωρίς να λάβει η Κυβέρνηση και το Υπουργείο Παιδείας υπόψη του τη Σύγκλητο, χωρίς ουσιαστικά να υπάρξει μια ουσιαστική διαβούλευση και διάλογος. Ωστόσο, όμως, από τη χθεσινή συζήτηση και την ακρόαση των φορέων, κάθε άλλο παρά αυτό αποδείχθηκε. Είχαμε την ευκαιρία να ακούσουμε σχεδόν όλους τους φορείς, που εμπλέκονται, σε ζητήματα πανεπιστημιακής κοινότητας και βέβαια, εκτός από αυτούς, είχαμε την ευκαιρία να ακούσουμε και άλλους 15 έως 17 φορείς, που ελάχιστοι είχαν σχέση με το νομοσχέδιο, απλά προσκλήθηκαν, για να τους ακούσουμε. Όλοι, μα, όλοι συνέτειναν στην άποψη ότι υπήρξε ένας εποικοδομητικός διάλογος επί του θέματος, με εκατέρωθεν υποχωρήσεις.

Φτάσαμε, λοιπόν, ακόμη και σήμερα να ισχυρίζεται η Αντιπολίτευση, κυρίως η Ν.Δ. και το ΠΑ.ΣΟ.Κ., ότι δεν υπάρχουν οι ανάλογες αναλογιστικές μελέτες. Φαίνεται ότι δεν άκουσαν, χθες, τον κ. Αλμπάνη, τον νέο Πρύτανη του Πανεπιστημίου Ιωαννίνων ούτε τον κ. Τσίνα, τον Πρύτανη του Τ.Ε.Ι. Ηπείρου ούτε τους άλλους πρυτάνεις του Πανεπιστημίου Ιονίων Νήσων και της διοικούσας επιτροπής, οι οποίοι είπαν ότι είναι επιτακτική ανάγκη να δομηθούν τα Τμήματα αυτά, με τον τρόπο, που προτείνεται, στο νομοσχέδιο, διότι στην παρούσα φάση η υπερσυγκέντρωση, σε ένα χώρο, δεν είναι δυνατή. Προφανώς, άκουσαν όλες αυτές τις εισηγήσεις, αλλά η αντίληψή τους είναι κυρίως πολιτική επί του θέματος και δευτερευόντως, αντιπολιτευτική απέναντι στην Κυβέρνηση.

Ειδικότερα, από τη Δημοκρατική Συμπαράταξη, αλλά και από τη Ν.Δ. υπήρξε ένα μένος για κάποια από τα Τμήματα, τα οποία ιδρύονται, όπως για παράδειγμα, για το Τμήμα Μετάφρασης και Διερμηνείας, στην Ηγουμενίτσα, που η Κυβέρνηση αυτή έχει αναλάβει την ευθύνη να ξεκινήσει, ένα χρόνο αργότερα, το 2020. Το 2020 αυτή η Κυβέρνηση ή κάποια άλλη κυβέρνηση, η οποία θα απαρτίζεται σίγουρα από τον ΣΥΡΙΖΑ, θα υλοποιήσει αυτή τη δέσμευση και είμαι απολύτως βέβαιος ότι θα συμβεί. Δεν κατάλαβα, όμως, την άποψη, κυρίως της Δημοκρατικής Συμπαράταξης, η οποία ούτε λίγο ούτε πολύ είπε ότι δεν θα πρέπει να δοθεί η δυνατότητα στους υπάρχοντες φοιτητές των Τ.Ε.Ι. να ενδυναμώσουν το πτυχίο τους και να το κάνουν πανεπιστημιακό. Αλήθεια, από ποια λογική υπαγορεύεται μια τέτοια αντίληψη;

Σε ό,τι αφορά τα μέλη ΔΕΠ, που κατηγορηθήκαμε ότι τα Τμήματα, τα οποία ιδρύονται, δεν έχουν τον απαιτούμενο αριθμό, είναι ρητή η δέσμευση του Υπουργείου και είναι απολύτως βέβαιο ότι θα υλοποιηθεί το επόμενο διάστημα, ότι κάθε Τμήμα θα έχει 8 μέλη ΔΕΠ.

Κυρίες και κύριοι συνάδελφοι, θα ήθελα στο χρόνο, που έχω, να αναφερθώ σε ζητήματα, τα οποία λίγο-πολύ έχουν θιγεί εδώ μέσα ή κάποια άλλα δεν έχουν καθόλου θιγεί. Κύριε Υπουργέ, έχουμε μια εκκρεμότητα. Το 2013, μέσα σε μια νύχτα, ο κ. Αρβανιτόπουλος, στο γραφείο του, παρακάμπτοντας κάθε νόμιμη διαδικασία υπηρεσιακού συμβούλου, μετέθεσε με το «έτσι θέλω», μερικές χιλιάδες εκπαιδευτικών από τη δευτεροβάθμια στην πρωτοβάθμια, ίσως, γιατί πραγματικά πιεζόταν από τη σκληρή στάση των δανειστών, εκείνο το διάστημα. Ωστόσο, όμως, αυτές οι μετακινήσεις έγιναν, χωρίς απολύτως κανένα κριτήριο και ειλικρινά σας λέω, έχοντας πλήρη συναίσθηση των λόγων μου, μάλλον με κριτήρια, που, κυρίως, εξυπηρετούσαν συγκεκριμένες πολιτικές καταστάσεις, τότε. Το εγχείρημα του το μιμήθηκε ο κ. Λοβέρδος, σε μικρότερη κλίμακα, την επόμενη χρονιά. Μετακινήθηκαν άλλοι 600 συνάδελφοι της δευτεροβάθμιας εκπαίδευσης στην πρωτοβάθμια. Το κάνουμε θέμα, διότι οι άνθρωποι της πρωτοβάθμιας, οι οποίοι θα μετατίθεντο, μέσα από μια διαδικασία χρόνια, που η ελληνική πολιτεία, βεβαίως θέσπιζε, δεν μπόρεσαν να το πετύχουν. Στη συνέχεια, υπήρξε και υπάρχει μια απόφαση του Σ.τ.Ε. και είμαι απολύτως βέβαιος και εκτιμώ ότι θα τοποθετηθείτε, τις επόμενες ημέρες, ότι πραγματικά θέλουμε μια δίκαιη λύση.

Ωστόσο, όμως, καλώ τα Κόμματα της Αντιπολίτευσης να τοποθετηθούν επί του θέματος σήμερα ή αύριο.

Στηρίζουμε την τελική απόφαση του Συμβουλίου Επικρατείας; Στηρίζουμε επιπλέον μια πολιτική απόφαση επί του θέματος; Θέλουμε να αποκαταστήσουμε μια αδικία, η οποία, σε κάθε περίπτωση, προσβάλλει το πολιτικό σύστημα, με τον τρόπο που έγιναν αυτές οι μεταθέσεις;

Ο κ. Υπουργός, χθες, εξήρε τη στάση της ΔΟΕ, η οποία κάνει επισκέψεις στις πυρόπληκτες περιοχές, αποδεικνύοντας ότι εκτός από καλοί δημόσιοι υπάλληλοι, γιατί ενώ είναι σε διακοπές, μπόρεσαν να πάνε να σχεδιάσουν τους επόμενους μήνες πώς θα λειτουργήσουν τα σχολεία, είναι και πολύ καλοί λειτουργοί.

Θέλω να σταθώ, με σεβασμό, σε μια πρόταση, που έκανε ο κ. Μαυρωτάς, καταθέτοντας μια τροπολογία, η οποία πήρε μεγάλη δημοσιότητα στα εκπαιδευτικά site, που ζητά να μπορούν οι εκπαιδευτικοί και οι μαθητές να συμμετέχουν σε σεμινάρια, έτσι ώστε να αποτρέπονται οι κίνδυνοι από διάφορα περιστατικά, που εγκυμονούν κινδύνους για την παραμονή στο σχολείο (πλημμύρες, φωτιές, πυρκαγιές κ.λπ.). Υπάρχουν αυτά τα προγράμματα και ενισχυτικά αυτό θα έρθει και πιο οργανωμένα, όπως επίσης υπάρχουν τα προγράμματα κυκλοφοριακής αγωγής.

Σε ό,τι αφορά το θέμα των πυρκαγιών - με αυτό άνοιξα την πρώτη μου εισήγηση και με αυτό θα κλείσω σήμερα - είναι απολύτως βέβαιο ότι δεν πονάει κανείς περισσότερο από τον άλλον εδώ μέσα, δεν μπορεί να πονάει κανείς περισσότερο, γιατί ο πόνος αυτός δεν έχει μέτρημα. Αυτό το οποίο συμβαίνει, τις τελευταίες ημέρες, από μερίδα του πολιτικού κόσμου και από πολύ μεγάλη μερίδα των μέσων ενημέρωσης ηλεκτρονικών και έντυπων, είναι μια απίστευτη τυμβωρυχία, απέναντι σε ανθρώπους, που άδικα έχασαν τη ζωή τους.

Θα ήθελα, όμως, να τονίσω στο υπόλοιπο του χρόνου μου, πόσο υποκριτικοί είναι όλοι αυτοί και τα πολιτικά πρόσωπα και τα δημόσια έντυπα και τα ηλεκτρονικά μέσα, όταν, για πρώτη φορά, επιτίθενται, με τέτοιο αήθη τρόπο και στην Κυβέρνηση και στο ΣΥΡΙΖΑ, αλλά κυρίως, θέλω να θυμίσω, ότι είχαμε καταστροφές στο παρελθόν, όπως π.χ. στην Ηλεία, το 2007, τη Ρικομέξ, παλαιότερα, το «ΣΑΜΙΝΑ», άλλες φωτιές, πολύ παλαιότερα, όπως στο «ΜΙΝΙΟΝ», που το θυμόμαστε εμείς οι πιο μεγάλοι, απίστευτα εργατικά ατυχήματα και θέλω να σας δώσω δύο στοιχεία. Το 2016 θρηνούσαμε στην άσφαλτο 805 νεκρούς, το 2007 θρηνούσαμε 730. Εδώ δεν υπάρχουν ευθύνες; Για να μη γυρίσω πιο πίσω, στα χρόνια του 2012, 2013 και 2014, όπου ο αριθμός αυτός ανεβαίνει, πάρα πολύ.

Κοιτάξτε, όταν μιλάμε για εθνική ομοψυχία, πρέπει να την οικοδομούμε και θα πρέπει να την οικοδομούμε, σε ένα πνεύμα ειλικρίνειας και, εάν θέλουμε αυτό να γίνει, έχουμε μόνο ένα δρόμο. Να μιλάμε τη γλώσσα της αλήθειας και, τουλάχιστον, μεταξύ μας, επειδή ξέρουμε τι ακριβώς έφταιξε και τι φταίει για όλα αυτά, να είμαστε περισσότερο προσεκτικοί και φειδωλοί. Ευχαριστώ, κύριε Πρόεδρε.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Το λόγο έχει ο κ. Υπουργός.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Σχετικά με αυτό, που αναφέρατε για τους αμετάθετους, το είπα στο τέλος της πρωινής συνεδρίασης, αλλά μπορεί να μην έγινε αντιληπτό. Πρώτον, αυτό το πρόβλημα θα το λύσουμε. Δεύτερον, έχουμε έτοιμη τη διάταξη και καλώ και τους συναδέλφους να έρθουν να τη δουν, για να μην νομίσουν ότι κοροϊδεύουμε.

Επειδή, όπως ξέρετε, είναι νομικά ένα εξαιρετικά περίπλοκο ζήτημα, θέλουμε να το ελέγξουμε από όλες τις πλευρές, συμπεριλαμβανομένης και μιας γνωμοδότησης του Νομικού Συμβουλίου, για να είναι οι ίδιοι κατοχυρωμένοι και υποσχόμαστε ότι στο πρώτο νομοσχέδιο, που θα είναι το Σεπτέμβριο, να υπάρχει και αυτό των αμετάθετων.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Το λόγο έχει η κυρία Καραμανλή.

ΑΝΝΑ ΚΑΡΑΜΑΝΛΗ (Εισηγήτρια της Ν.Δ.): Ευχαριστώ, κύριε Πρόεδρε. Θα ξεκινήσω, φυσικά, από τον Υφυπουργό Αθλητισμού, τον κ. Βασιλειάδη, ο οποίος νομοθετεί, μέσω τροπολογιών, για το δε αθλητικό νόμο, έχει γίνει κάτι σαν «το γεφύρι της Άρτας». Τέσσερα χρόνια κοντά, ανακοινώνεται από την Κυβέρνηση ΣΥΡΙΖΑ - ΑΝΕΛ και ακόμα δεν το έχουμε δει, απλά το μόνο, που βλέπουμε, είναι να νομοθετούν οι αρμόδιοι Υφυπουργοί Αθλητισμού και ο κ. Βασιλειάδης και ο προκάτοχός του, μέσω τροπολογιών.

Βρισκόμαστε στην τελευταία συνεδρίαση της Επιτροπής, με την επεξεργασία του εν λόγω σχεδίου νόμου, δεν έχουν υπάρξει αλλαγές από την πρωινή συζήτηση επί των άρθρων, οπότε θα είμαι αρκετά σύντομη. Λάβαμε ανεπαρκείς απαντήσεις σε ερωτήματα, που θέσαμε και θεωρούμε καίρια και ουσιώδη και σε αυτά θα επιμείνουμε και σε αυτά θα εστιάσω. Δεν υπήρξε μια σαφής απάντηση για τα κριτήρια, με τα οποία προχωρούν οι υπό συζήτηση καταργήσεις ιδρυμάτων και τμημάτων και οι απορροφήσεις και η ίδρυση νέων, αλλά και αυτών, που πρόκειται να ακολουθήσουν, αν υπάρχουν σταθεροί κανόνες και ενιαίο πλαίσιο, που να διέπουν αυτή τη διαδικασία, γιατί το ένα ΤΕΙ πρέπει να καταργηθεί και το άλλο όχι. Το ίδιο και για τα τμήματα, σε ποιες αρχές στηρίζονται οι αποφάσεις.

Για εμάς είναι σαφές και ξεκάθαρο ότι οι αποφάσεις αυτές δεν βασίζονται σε ακαδημαϊκά κριτήρια, δεν βασίζονται σε μελέτες σκοπιμότητας και βιωσιμότητας, αλλά υπαγορεύονται από την ανάγκη για ικανοποίηση αιτημάτων τοπικιστικού χαρακτήρα. Με λίγα λόγια, ναι, κύριε Υπουργέ, είναι πελατειακά τα κριτήρια, που ακολουθήσατε.

Επίσης, δεν πείσατε εμάς και σίγουρα δεν πείσατε τους μαθητές των ΕΠΑΛ και τους αποφοίτους των τεχνολογικών ιδρυμάτων, για τα επαγγελματικά τους δικαιώματα, που θα τους εξασφαλίζουν τα εν λόγω Τμήματα. Τα περισσότερα παιδιά, που στρέφονται, συνειδητά στην τεχνολογική εκπαίδευση, προσβλέπουν ακριβώς στην ταχεία απορρόφηση τους από την αγορά εργασίας. Όπως και τα παιδιά των ΕΠΑΛ, τα οποία έκαναν τη συγκεκριμένη επιλογή, με ορίζοντα τη συνέχιση των σπουδών τους στα Τ.Ε.Ι. και βλέπουν τις πιθανότητες τους να ψαλιδίζονται, γιατί, με αυτόν το νόμο, πλήττεται κάθε δομή τεχνικής και επαγγελματικής εκπαίδευσης, στην Ελλάδα, εκτός εάν θεωρείτε ότι δεν θα έχει αρνητικές επιπτώσεις, ως προς το μαθητικό δυναμικό των ΕΠΑΛ, τα οποία, από σχολεία με ανοιχτές τις δυνατότητες συνέχισης των σπουδών στην τριτοβάθμια εκπαίδευση, κινδυνεύουν να μετατραπούν σε σχολεία αδιέξοδα.

Πώς εννοείτε, λοιπόν, την αναβάθμιση τεχνολογικής εκπαίδευσης, όταν δημιουργείτε αυτή την αναστάτωση και στην τεχνική εκπαίδευση και όταν δεν υπάρχει καμία συνεκτική και εμπεριστατωμένη πρόβλεψη για τα επαγγελματικά δικαιώματα; Αντίθετα, οι συγχωνεύσεις δημιουργούν σύγχυση και στα δικαιώματα αποφοίτων τμημάτων, που έχουν ήδη κατακυρωθεί. Απάντηση δεν υπήρξε ούτε για τα 20 άρθρα, που παρεισέφρησαν, μέσα στο νομοσχέδιο, χωρίς να έχουν τεθεί σε διαβούλευση.

Ο κ. Μπαξεβανάκης έδειξε ότι δεν παρακολούθησε τις συνεδριάσεις, καθώς το θέμα μας, κύριε Μπαξεβανάκη, είναι ότι γι΄ αυτά τα άρθρα, ακριβώς, επειδή τα θεωρούμε πολύ σημαντικά, έπρεπε να τεθούν στη δημόσια διαβούλευση, για να έχουμε τη δυνατότητα να τα βελτιώσουμε, σε κάθε περίπτωση, να τα συζητήσουμε. Ούτε έγινε κατανοητό ποιος είναι ο πιεστικός και επείγων λόγος να έρθουν, τώρα, στα Θερινά Τμήματα, εκτός και αν είναι εξαιρετικά επείγουσα η ανάγκη να τοποθετηθεί άλλος ένας Γενικός Γραμματέας, στη Γενική Γραμματεία δια Βίου Μάθησης, μαζί με την όλη «την κουστωδία» των νέων συνεργατών, που προβλέπεται.

Η Κυβέρνηση οδηγεί την τεχνολογική εκπαίδευση στον αφανισμό και, σε αυτήν την πολιτική της επιλογή, δεν μπορούμε παρά να σταθούμε απέναντι. Η Ν.Δ. έχει καταθέσει τη διαφωνία της, επειδή θεωρεί την τεχνολογική εκπαίδευση κεντρικό πυλώνα του εκπαιδευτικού μας συστήματος και απαραίτητο εργαλείο, για μια ορθολογική αναπτυξιακή πολιτική. Στερείτε από τα τεχνολογικά ιδρύματα τη δυνατότητα να αναπτυχθούν αυτόνομα και να μετεξελιχθούν σε υψηλού επιπέδου τεχνολογικά πανεπιστήμια.

Για μας το κυρίαρχο ζητούμενο είναι η αναβάθμιση της τεχνολογικής εκπαίδευσης και η ανάδειξη του ρόλου, που μπορεί να διαδραματίσει, στην αναπτυξιακή προσπάθεια της χώρας μας. Να εξελιχθεί σε βασική και συνειδητή προτίμηση των νέων παιδιών και να αποτελέσει κινητήριο μοχλό για την οικονομία μας, την έρευνα και την εξέλιξη της επιστήμης.

Αυτό σίγουρα δεν μπορεί να επιτευχθεί, με τις τουλάχιστον αμφιλεγόμενες διαδικασίες απορρόφησης από τα Πανεπιστήμια. Διαδικασίες, χωρίς προκαθορισμένα κριτήρια, διαδικασίες, που υπακούουν, σε διαφορετικά μέτρα και σταθμά, με μοναδικό κριτήριο να γίνετε αρεστοί σε λίγους, υπηρετώντας τις συντεχνιακές λογικές.

Ως προς τις απόψεις μας για τα επόμενα ιδρύματα, δεν νομίζω, κύριε Υπουργέ, ότι είναι ο χρόνος και ο χώρος κατάλληλος, για άλλη μια προσχηματικού χαρακτήρα επιθυμία σας για συναίνεση. Η συζήτηση, που προηγήθηκε, δεν μας έπεισε ούτε για τα κίνητρα της κυβερνητικής πρωτοβουλίας ούτε για τη χρησιμότητα του εγχειρήματος. Δεν διαφωνούμε με τον πυρήνα αυτού του νομοσχεδίου, από αντιπολιτευτικό ζήλο, σας θυμίζω, κύριε Υπουργέ, ότι η Ν.Δ. έκανε την υπέρβαση και υπερψήφισε τη συγχώνευση των ΤΕΙ Αθήνας και Πειραιά και τη δημιουργία του Πανεπιστημίου Δυτικής Αττικής, παρότι υπογραμμίσαμε τη διαφωνία μας για τον τρόπο, με τον οποίο υλοποιήθηκε και αυτό, γιατί θέλαμε να στηρίξουμε τη μεγάλη ιδέα της ενίσχυσης και αναμόρφωσης της τεχνολογικής εκπαίδευσης.

Τώρα, όμως, μιλάμε για ένα νομοθέτημα, που στρέφεται, κατά του πυλώνα αυτού της Ανώτατης Εκπαίδευσης, ο οποίος ξηλώνεται, κλωστή-κλωστή. Επί των άρθρων του νομοσχεδίου, κύριε Πρόεδρε, θα τοποθετηθούμε στην Ολομέλεια. Σας ευχαριστώ.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Το λόγο έχει ο κ. Σταθάκης.

ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας): Η τροπολογία γίνεται, στο πλαίσιο των δεσμεύσεων, που υπάρχουν, για το έργο του Ελληνικού. Η συγκεκριμένη διάταξη εγκρίνεται, με αντικατάσταση των υπηρεσιών του δήμου Ελληνικού-Αργυρούπολης, που είναι τα συνεργεία οχημάτων, η τεχνική υπηρεσία, οι κεντρικές αποθήκες του Δήμου και άλλες, στεγασμένοι χώροι στάθμευσης, που παραμένουν, μέχρι σήμερα, εντός του Μητροπολιτικού Πόλου Ελληνικού και εμποδίζουν, ως γνωστό, την αξιοποίησή του, όπως ορίζει η σχετική Σύμβαση, που κυρώθηκε, με την απόφαση της Βουλής, ανάμεσα στο ελληνικό δημόσιο και το Ελληνικό.

Μετεγκαθίστανται δε, σε ένα συγκεκριμένο σημείο, στα οικοδομικά τετράγωνα 90 και 90Α του ρυμοτομικού σχεδίου Ελληνικού – Αργυρούπολης, που ανήκουν στο Δήμο. Τα συγκεκριμένα τετράγωνα, στα οποία μετεγκαθίστανται αυτές οι δραστηριότητες από το Ελληνικό, τελούν στο υπό αναθεώρηση ρυμοτομικό σχέδιο του Ελληνικού-Αργυρούπολης, συμβατό με το συγκεκριμένο χώρο εγκατάστασης των δραστηριοτήτων αυτών. Το ρυμοτομικό σχέδιο υπάρχει, η αναθεώρησή του έχει ξεκινήσει και θα ολοκληρωθεί, σύμφωνα με τη διάταξη αυτή, μέσα σε τρία χρόνια, προκειμένου να εκδοθεί το νέο προεδρικό διάταγμα του ρυμοτομικού σχεδίου.

Ανακεφαλαιώνω. Με την τροπολογία αυτή, γίνεται άμεση μετεγκατάσταση, προσδιορίζεται σε ποια οικοδομικά τετράγωνα του Δήμου θα μετεγκατασταθούν αυτές οι δραστηριότητες. Έχει ξεκινήσει η διαδικασία αναθεώρησης του ρυμοτομικού σχεδίου, προκειμένου αυτές οι δραστηριότητες να είναι ενταγμένες στο αναθεωρημένο ρυμοτομικό σχέδιο, που θα εκδοθεί με προεδρικό διάταγμα.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Το λόγο έχει ο κ. Μαυρωτάς.

ΓΕΩΡΓΙΟΣ ΜΑΥΡΩΤΑΣ (Ειδικός Αγορητής από το ΠΟΤΑΜΙ): Υπάρχει, κύριε Υπουργέ, μια δαπάνη 364.000 ευρώ, αυτό τι αφορά στην μετεγκατάσταση; Μήπως μπορείτε να γίνετε πιο σαφής; Ξέρετε;

ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας): Το κόστος μετεγκατάστασης δεν θυμάμαι ακριβώς πως έχει κατανεμηθεί.

ΓΕΩΡΓΙΟΣ ΜΑΥΡΩΤΑΣ (Ειδικός Αγορητής από το ΠΟΤΑΜΙ): Θα γίνουν και κτιριακές εγκαταστάσεις εκεί;

ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας): Όχι, δεν έχω τις λεπτομέρειες του κόστους της μετεγκατάστασης, υποθέτω ότι είναι μέρος της συμφωνίας που έχει γίνει για τις υπηρεσίες, που μετεγκαθίστανται. Είναι διαφορετικοί οι φορείς, δεν θυμάμαι πως έχει κατανεμηθεί ακριβώς το κόστος για κάθε ένα φορέα και πως πληρώνεται.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Κύριε Σταθάκη, μας πείσατε.

Το λόγο έχει η κυρία Κεφαλίδου.

ΧΑΡΑ ΚΕΦΑΛΙΔΟΥ (Ειδική Αγορήτρια της Δημοκρατικής Συμπαράταξης ΠΑΣΟΚ-ΔΗΜΑΡ): Κύριε Πρόεδρε, όσο είναι εδώ ο κ. Σταθάκης, θέλω να κάνω μόνο μια παρατήρηση, γιατί έχει συμβολικό χαρακτήρα. Περιμένατε την τελευταία ημέρα, που κλείνει η Βουλή, μετά από μια μεγάλη εθνική καταστροφή, για να μας δείξετε ότι το κράτος συνεχίζει να υπάρχει και ότι δουλεύει, κανονικά. Παρόλο που έχουν καταστρατηγηθεί όλα τα χρονοδιαγράμματα για το Ελληνικό, έρχεστε σήμερα, με τροπολογία, να μας πείτε ότι κάνετε μετεγκατάσταση. Ποιον κοροϊδεύετε; Μόνο αυτό έχω να πω.

Και συνεχίζω. Ο κ. Στέφος, ο αγαπητός συνάδελφος του ΣΥΡΙΖΑ. Πραγματικά, κύριε Στέφο, ντρέπομαι γι΄ αυτά που άκουσα από εσάς. Ντρέπομαι και ειλικρινά, θέλω να σας πω ότι τελικά πιστεύω ότι δεν έχετε καταλάβει καθόλου σε τι Ελλάδα έχουμε ξημερωθεί. Και επίσης, αυτό που με φοβίζει κιόλας, με φοβίζει και χρησιμοποιώ, μετά λόγου γνώσεως, τη λέξη, είναι, πως ό,τι δεν είναι απόλυτα ταυτισμένο με εσάς, πρέπει να στοχοποιείται. Αυτή είναι η ένδεια στην πολιτική, αυτή είναι η παρακμή και είναι εξαιρετικά επικίνδυνο όλο αυτό.

Είχα αποφασίσει να πω ορισμένα πράγματα, αλλά θα προσπαθήσω να είμαι πιο στοχευμένη. Πρώτα απ' όλα, επειδή, αυτή τη στιγμή, μας ακούν πάρα πολλοί γονείς και πάρα πολλά παιδιά, τα οποία, πραγματικά, θεωρούν ότι η απόκτηση ενός μεταπτυχιακού είναι εξαιρετικά σημαντική για τη συνέχεια της επαγγελματικής τους πορείας, θέλω να ενημερώσω τον κ. Υπουργό ότι δεν μπορεί κανένας, αυτή τη στιγμή, όσο και να θέλει, να συμμετάσχει σε ένα μεταπτυχιακό. Γιατί, πολύ απλά, δεν έχουν βγει οι προσκλήσεις. ΦΕΚ επανίδρυσης έχει βγει. ΦΕΚ κανονισμού δεν έχει βγει. Και όπως ξέρετε πάρα πολύ καλά, ενώ είχαμε μόνο τη διαδικασία να έχουμε μια απλή απόφαση του Πρύτανη, τώρα το έχουμε κάνει πιο γραφειοκρατικό. Θέλει και έλεγχο νομιμότητας από τον Υπουργό. Η διαδικασία είναι μπλοκαρισμένη και αυτό το λέω σε μια λογική να μπορέσουμε, τουλάχιστον, μέσα από τόσες ώρες διαλόγου, να είμαστε και κάπου ουσιαστικοί, για όλον αυτό τον κόσμο, που αγωνιά.

Πάω στο άρθρο 28. Άκουσα ότι αποσύρεται και ότι θα προχωρήσουμε σε Προεδρικό Διάταγμα. Θέλω να ρωτήσω σε ποια λογική θα είναι το Προεδρικό Διάταγμα. Δηλαδή, πάμε να μαζέψουμε την ανισότητα, που δημιουργείται; Πάμε να δώσουμε λύση, όπως ακούσαμε την εισήγηση των ανθρώπων, που είναι ΕΔΙΠ και προσπαθούμε να υπάρχει μεταξύ ΕΔΙΠ, ΑΕΙ και ΤΕΙ, μια ισότητα, χωρίς τα προβλήματα, που υποτίθεται ότι υπάρχουν και πρέπει να λυθούν;

Και τελειώνω, γιατί πραγματικά νομίζω ότι ήταν από τη μεριά μου, όσο πιο αναλυτική η παρουσίαση, λέγοντας ότι πραγματικά υπάρχουν ορισμένα άρθρα, στα οποία, με απόφαση Υπουργού, καθορίζονται πολύ σημαντικά πράγματα. Ένα από αυτά είναι το άρθρο 25. Σχέδια δράσης του προγράμματος για την επαγγελματική εκπαίδευση και τις αρμοδιότητες Συμβούλου Καθηγητή. Επομένως, εσείς αποφασίζετε, μόνος σας και παίρνετε την ευθύνη. Και καλά, τώρα έχουμε εσάς, ο οποίος είστε γνώστης. Δεν φοβάστε τι θα γίνει, εάν έρθει ένας επόμενος Υπουργός, που δεν θα είναι τόσο πεφωτισμένος, σαν εσάς; Θα υπάρχει, δηλαδή, αυτός ο τρόπος ο κάθε Υπουργός να νομοθετεί, κατά το δοκούν; Γιατί δεν μπορούμε να έχουμε μια διαδικασία θεσμική και πρέπει, με Υπουργικές Αποφάσεις, να ρυθμίζονται θέματα τόσο σημαντικά;

Πάω στο τελευταίο, που είναι, νομίζω, το πλέον συμβολικό αυτού του νομοσχεδίου και έχει να κάνει με την κοστολόγηση του νομοσχεδίου. Σας το είπα ακροθιγώς και στη συνάντηση των φορέων. Η δαπάνη που δημιουργείται σε βάρος του Κρατικού Προϋπολογισμού δεν κοστολογείται ούτε αναλύεται στο σύνολό της. Αναλύονται δαπάνες, οι οποίες δεν προκαλούνται για την αντιμετώπιση των αναγκών των δύο Πανεπιστημίων. Κατονομάζονται άλλες δαπάνες για την εκπαίδευση, από τις οποίες μόνο μερικές είναι κοστολογημένες. Ειδικότερα, από τις ελάχιστα κοστολογημένες, σε σχέση με τις ακοστολόγητες δαπάνες του νομοσχεδίου, έχουμε ένα ποσό 36 εκατομμυρίων €, περίπου. Μόνον 71.400 € λέτε ότι αφορούν στα δύο Πανεπιστήμια και συγκεκριμένα, στο κόστος των επιδομάτων θέσεων ευθύνης των Προϊσταμένων Τμημάτων των Γραμματειών. Δηλαδή, η ένταξη των δύο ΤΕΙ στα δύο Πανεπιστήμια θα επιβαρύνει τον Κρατικό Προϋπολογισμό, μόνο με 71.400 €.

Αυτή είναι η μοναδική δαπάνη, όταν ξέρετε ότι υπάρχει σειρά βασικών και κατονομαζόμενων, αλλά ακοστολόγητων δαπανών και, πιο συγκεκριμένα, σας λέω ποια είναι αυτά: Τα λειτουργικά έξοδα των νέων Τμημάτων, η σύσταση 56 νέων θέσεων ΔΕΠ, η προσωπική μισθολογική διαφορά για τα μέλη ΕΤΕΠ και ΕΔΙΠ των Τ.Ε.Ι., που εντάσσονται στα Α.Ε.Ι., η μισθολογική εξομοίωση των μελών ΕΠ και ΕΔΙΠ των Τ.Ε.Ι., με τα αντίστοιχα μέλη των Α.Ε.Ι., η καταβολή επιδομάτων διδασκαλίας και έρευνας στα μέλη ΕΠ και ΕΔΙΠ, η διενέργεια κοινών εισιτηρίων εξετάσεων στα Τμήματα Μουσικών Σπουδών Ιονίου και Μακεδονίας, η ίδρυση ΠΕΚ στο Πανεπιστήμιο Ιωαννίνων - καθώς προβλέπεται για τα ερευνητικά, στο άρθρο 7, παράγραφος 6, κρατική επιχορήγηση, αντίστοιχα και για το Ιόνιο Πανεπιστήμιο, όπου και εκεί η ίδρυση ΠΕΚ προβλέπει κρατική επιχορήγηση. Και συνεχίζω. Αυτές οι δαπάνες έπρεπε να είναι κοστολογημένες, όπως αντίστοιχα κάνετε και για κάποιες άλλες δαπάνες, που αφορούν, για παράδειγμα, τις 125.000 ευρώ, που δίνετε, για την ίδρυση δικαστικού γραφείου του Νομικού Συμβουλίου του Κράτους, στο Πανεπιστήμιο Πειραιώς ή τις 86.000 ευρώ, που αφορούν την πληρωμή του Γενικού Γραμματέα, του διευθυντή και των δύο προϊσταμένων ΓΔΒΜ.

Επιπρόσθετα, σας λέω ότι υπάρχουν ακοστολόγητες δαπάνες, που αφορούν άλλες εκπαιδευτικές δαπάνες, δηλαδή, λειτουργικά έξοδα για τη σύσταση της Γραμματείας Δια Βίου Μάθησης – εκεί έχετε 13 νέες θέσεις, γιατί δεν καλύπτονται όλες από αποσπάσεις και μετατάξεις – έχετε την πρακτική άσκηση των φοιτητών και των σπουδαστών ΙΕΚ – που, ναι μεν η πρωτοβουλία άριστη, όμως δεν την κοστολογείτε – έχετε την υλοποίηση του Προγράμματος «Μια νέα αρχή στα ΕΠΑΛ». Μιλάτε για χιλιομετρική αποζημίωση σε μέλη ΕΕΠ – ειδικότητας ψυχολόγων – αλλά δεν λέτε πως θα την κοστολογήσετε ή μιλάτε για επιχορηγήσεις σε ΑΠΘ και ΕΚΠΑ, για εξετάσεις του έτους 2018, για το κρατικό πιστοποιητικό γλωσσομάθειας.

Με λίγα λόγια, μας φέρνετε ένα ακόμα νομοσχέδιο ακοστολόγητο στο σύνολό του, με την πρωτοτυπία ότι αναλύετε μέρος δαπανών, που δεν αντιστοιχούν, όμως, στο κύριο θέμα του, αφήνοντας ακοστολόγητες άλλες σημαντικές βασικές δαπάνες, που θα απαιτηθούν για τη λειτουργία των δύο Πανεπιστημίων, όπως διαμορφώνονται, μέσα από τις διατάξεις του νομοσχεδίου. Ξέρετε, είναι πολύ ωραίο να ανοίγει κανένας δρόμο στην επιστήμη και στην Ανώτατη Εκπαίδευση, όμως, θα πρέπει να υπάρχει και αξιοπιστία και δέσμευση, όχι ο «μουτζούρης» να πηγαίνει στον επόμενο.

Τελειώνω, λέγοντας ότι θεωρούμε ότι πραγματικά έχουμε ακόμα ένα εμβληματικό νομοσχέδιο, που είναι πρόχειρο, εμμονικό. Πειραματίζεστε στο χώρο της Τριτοβάθμιας Εκπαίδευσης – και σε ένα βαθμό και της Δευτεροβάθμιας – όπου ο εκάστοτε Υπουργός Παιδείας αναγορεύεται, αυτομάτως, σε κατέχοντα την αφ` ύψους αλήθεια, ακοστολόγητο στο σύνολό του, με την πρωτοτυπία, ότι αναλύετε μέρος εξόδων, που αφορούν άλλα θέματα και γι' αυτό καταψηφίζουμε επί της αρχής και επί των άρθρων. Θα τα πούμε αναλυτικά στην Ολομέλεια.

Είναι ένα σχέδιο νόμου, έμπλεο στρατηγικού αυτοσχεδιασμού «a la ΣΥ.ΡΙΖ.Α.». Με τις υγείες σας, να το χαίρεστε, εμείς σε αυτό δεν πρόκειται να συμμετάσχουμε. Ευχαριστώ.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Ευχαριστώ πολύ. Ήθελα να πω κάτι, προηγουμένως, βασισμένο στις παρατηρήσεις για την Τεχνολογική Εκπαίδευση. Υπάρχει ένα πρόβλημα, που, κάποια στιγμή, θα πρέπει να το δούμε, ότι δεν υπάρχει παράσταση τεχνολογικής παραγωγής υψηλού επιπέδου, άρα, τα παιδιά δεν διαμορφώνουν πρότυπα, ώστε να δημιουργηθούν εκείνες οι ροπές στην Εκπαίδευση, που να έχουν ισχυρή τεχνολογική κατεύθυνση. Κυρίως αυτό. Δεν είναι νομιμοποιημένα – λόγω του ότι υπάρχει μια υστέρηση παραγωγική στον τόπο μας – αυτά τα γνωστικά πεδία και νομίζω ότι αυτό ξεπερνάει τις επιμέρους αντιρρήσεις ή τις πολιτικές θέσεις αντιδικίας. Είναι μια βαθιά ιεραρχική επιλογή, που συσχετίζεται με τον τρόπο, που η μέση οικογένεια – ο μέσος πολίτης –αντιλαμβάνεται τα γνωστικά πεδία και πώς δια αυτόν καταξιώνεται ή πώς δια αυτόν εντάσσεται και ελπίζει παραγωγικά.

Το λόγο έχει ο κ. Στέφος.

ΙΩΑΝΝΗΣ ΣΤΕΦΟΣ (Εισηγητής του ΣΥ.ΡΙΖ.Α.): Ευχαριστώ, κύριε Πρόεδρε. Η κυρία Κεφαλίδου είναι αγαπητή μου συνάδελφος.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Δεν αμφιβάλλω.

ΙΩΑΝΝΗΣ ΣΤΕΦΟΣ (Εισηγητής του ΣΥ.ΡΙΖ.Α.): Δεν είναι δυνατόν μια συνάδελφος, που εκτιμώ, συμπαθώ και αγαπώ, να ντρέπεται για μένα ! Πρέπει να εξηγήσω ένα πράγμα, για μισό λεπτό.

Σίγουρα δεν ντρέπεται για την τοποθέτησή μου σε ό,τι αφορά την απουσία πολιτικής για την τριτοβάθμια εκπαίδευση από τη Ν.Δ. και το ΠΑ.ΣΟ.Κ.. Είναι μια πολιτική θέση, που αποκλείεται να ντρέπεται κανείς γι' αυτό. Προφανώς, είναι η άποψή μου, μπορεί να κάνω και λάθος, αλλά δεν κάνω. Προφανώς ντρέπεται, κυρίως, γι’ αυτά που είπα, σε ό,τι αφορά τις τραγικές στιγμές, τα τραγικά περιστατικά, με πολλούς θανάτους, που διαχρονικά είχαμε την ατυχία, ως χώρα, να ζήσουμε.

Ακούστε, όχι μόνο τώρα, που είμαστε Κυβέρνηση ΣΥ.ΡΙΖ.Α. και είμαι Βουλευτής αυτής της παράταξης, αλλά πάντα πίστευα, από πολύ μικρός, ότι είναι θλιβερό και άθλιο να γίνεται μια τραγωδία εθνική αντικείμενο μικροκομματικής εκμετάλλευσης.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Το είπατε αυτό, όταν τοποθετηθήκατε.

ΙΩΑΝΝΗΣ ΣΤΕΦΟΣ (Εισηγητής του ΣΥ.ΡΙΖ.Α.): Ως εκ τούτου, θέλω να λυθεί η παρεξήγηση. Ευχαριστώ.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Δε νομίζω ότι υπάρχει παρεξήγηση, πλέον.

Ο κ. Δελής έχει το λόγο.

ΙΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε.): Ευχαριστώ, κύριε Πρόεδρε. Ξέρετε, όλα περιμέναμε να τα ακούσουμε εδώ μέσα, αλλά το ότι θα έφτανε Υπουργόςτου ΣΥ.ΡΙΖ.Α. να κατηγορεί το Κ.Κ.Ε. για έλλειψη σοβαρότητας, αυτό πια μας ξεπερνάει. Προσέξτε, γιατί με κάτι τέτοια, που λέτε, γελάνε και τα τσιμέντα, γιατί, κατά τα άλλα, με αυτά που κάνετε ή δεν κάνετε ο κόσμος κλαίει και υποφέρει.

Αξίζει, όμως, ένα σχόλιο το επιχείρημα, στο οποίο στηρίχτηκε το αμίμητο, που είπε πριν από λίγο, ο Υφυπουργός Παιδείας και αξίζει, γιατί βασίστηκε στη διαστρέβλωση των όσων είπαμε. Τι είπαμε; Είπαμε ότι πετάτε έξω από τη γενική παιδεία χιλιάδες δεκαπεντάχρονα παιδιά, για να τα οδηγήσετε στην κατάρτιση και τη μαθητεία, την ώρα που όλοι σήμερα, λόγω του όγκου της επιστημονικής γνώσης, έπρεπε να ολοκληρώνουν το δωδεκάχρονο σχολείο σύγχρονης γενικής παιδείας.

Το ακούτε, κύριε Μπαξεβανάκη; Εσείς, τη λέξη «κατάρτιση» κάνατε ότι δεν την ακούσατε και ασχοληθήκατε με τη λέξη «μαθητεία». Αυτό που είπαμε, όμως και σας το επανέλαβα, είναι ψέματα; Στα δεκαπέντε, δεν οδηγείτε τα παιδιά στην κατάρτιση; Ολοκληρώνουν τη γενική τους μόρφωση αυτά τα παιδιά ή τελειώνουν μήπως κανένα δωδεκάχρονο σχολείο και δεν το ξέρουμε; Για να πάνε στη μαθητεία, πρώτα δεν βάζετε τα παιδιά στα δεκαπέντε τους να αρχίζουν την κατάρτιση; Σας ξαναρωτάμε. Εκεί που το «τερμάτισε», όμως, ο Υπουργός ήταν, όταν είπε ότι υλοποιεί και την πρόταση του Κ.Κ.Ε. για την επαγγελματική εκπαίδευση μετά τα δεκαοκτώ ! Πώς; Με τα διετή Κέντρα Επαγγελματικών Σπουδών, που φτιάχνετε στα πανεπιστήμια, κατά παραγγελία των επιχειρηματιών ! Αν είναι δυνατόν !

Ξεχάσατε, όμως, μια λεπτομέρεια, κύριε Υπουργέ. Αυτή η πρόταση του Κ.Κ.Ε. προϋποθέτει την ολοκλήρωση του σχολείου της δωδεκάχρονης γενικής μόρφωσης, ενώ εσείς τα διετή Κέντρα της Εκπαίδευσης τα προορίζετε για τους αποφοίτους των ΕΠΑΛ. Γι’ αυτούς, δηλαδή, που πετάτε από τη γενική μόρφωση, στα δεκατέσσερα με δεκαπέντε τους χρόνια. Γιατί για εσάς, βλέπετε, είναι πολύ φυσιολογικό ένα δεκαπεντάχρονο παιδί να επιλέγει επαγγελματική ειδίκευση. Για μας αυτό δεν είναι αποδεκτό, πριν ολοκληρώσει το δωδεκάχρονο σχολείο, την ολοκληρωμένη γενική μόρφωση. Ξέρετε, σε ένα σχολείο, που δε θα δίνει ξερές θεωρητικές γνώσεις, αλλά θα είναι το σχολείο της θεωρίας, δεμένης, όμως, με την πράξη.

Ο κ. Υπουργός, απαντώντας μας, για άλλη μια φορά, δεν είναι η πρώτη φορά, είπε ότι ζούμε σε μία καπιταλιστική χώρα, το γνωρίζουμε μια χαρά, κύριε Υπουργέ, το ζούμε μάλλον και ότι οι νέοι, εν πάση περιπτώσει, που μορφώνονται, σπουδάζουν, ειδικεύονται και καταρτίζονται, προορίζονται για τις καπιταλιστικές επιχειρήσεις.

Μα, αυτό ακριβώς είναι το πρόβλημα, αυτό ακριβώς είναι το καθοριστικό, ξέρετε, όχι για τις επιχειρήσεις, αλλά για την εκπαίδευση και το περιεχόμενο της, το οποίο προσαρμόζεται, ολοένα και περισσότερο, στις επιχειρήσεις και τους επιχειρηματίες και βεβαίως, όπως ομολογήσατε, εσείς το υπηρετείτε αυτό το σύστημα και θεωρείτε ότι είναι πολύ φυσιολογικό αυτές οι επιχειρήσεις και αυτοί οι επιχειρηματίες να ενισχύονται, γιατί μόνο μέσα από αυτούς θα έρθει η ανάπτυξη, η καπιταλιστική. Αυτό το σύστημα, όμως, που εσείς υπηρετείτε, εμείς το αντιπαλεύουμε, γιατί δεν έχει πια τίποτα να δώσει στον κόσμο.

Για να δούμε, όμως, τι είπαμε και σε κάτι ακόμα και προκάλεσε, μάλιστα και την ιερή αγανάκτηση του Υπουργού, σχετικά με την ενιαία ανώτατη εκπαίδευση, όταν είπαμε δυο λόγια παραπάνω για το ενιαίο της εκπαίδευσης. Είπαμε, λοιπόν, ένα και μοναδικό πτυχίο πανεπιστημιακού επιπέδου, σε κάθε επιστημονικό αντικείμενο, με ενιαία κοινά προγράμματα σπουδών, στις αντίστοιχες σχολές και το πτυχίο, φυσικά, μοναδική και μόνη προϋπόθεση για την πλήρη πρόσβαση στο επάγγελμα. Αυτό προκάλεσε την έκρηξη του Υπουργού και άρχισε και κάτι συγκρίσεις με τη Σοβιετική Ένωση και τα λοιπά. Τώρα, τι σχέση έχει η Ελλάδα των 10 εκατομμυρίων, με τη Σοβιετική Ένωση των 200 και βάλε, εντάξει. Αλλά για να καταλάβουμε, κύριε Υπουργέ, για να καταλάβουμε ειλικρινά, τα πέντε Τμήματα Μαθηματικών, που έχουμε στη χώρα μας, δεν συμφωνείτε να έχουν κοινό πρόγραμμα σπουδών και το πτυχίο τους να έχει την ίδια αξία; Αυτό ακριβώς λέμε.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): *(ομιλεί εκτός μικροφώνου)*

ΙΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε.): Προσέξτε, γιατί με αυτά, που λέτε, αποκαλύπτετε και την πραγματική σας ιδεολογική θέση, όταν κατακεραυνώνετε με τόσο μένος πια τον κρατισμό…

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): *(ομιλεί εκτός μικροφώνου)*

ΙΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε.): Μην κάνετε αυτό, για το οποίο κατηγορείτε τους άλλους, κύριε Υπουργέ, σας παρακαλώ.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): *(ομιλεί εκτός μικροφώνου)*

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Κύριε Υπουργέ, ανοίξτε το μικρόφωνό σας.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): *(ομιλεί εκτός μικροφώνου)*

ΙΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε.): Θα ήθελα να συνεχίσω, κύριε Υπουργέ.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Κύριε Υπουργέ, μπορείτε μετά να τοποθετηθείτε.

ΙΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε.): Μια χαρά ο διάλογος μπορεί να γίνεται και διαφορετικά και με κανόνες. Επιμένω να τους τηρώ αυτούς τους κανόνες.

Προσέξτε, λοιπόν, γιατί αποκαλύπτετε την πραγματική σας ιδεολογική θέση, όταν, όπως είπα, κατακεραυνώνετε, με τόσο μένος και οργή, τον κρατισμό και, την ίδια στιγμή, κατηγορείτε τη Νέα Δημοκρατία για νεοφιλελευθερισμό. Τέλος πάντων, ασφαλώς και τα επιστημονικά αντικείμενα μπορεί να πολλαπλασιάζονται, με την πρόοδο της επιστήμης και πολλαπλασιάζονται, είναι πολύ λογικό - μπορεί κανείς να το αρνηθεί αυτό; Όμως, είναι άλλο το ενιαίο της ανώτατης εκπαίδευσης και άλλο η ενοποίηση - ενοποίηση αχταρμάς - επιστημονικών αντικειμένων, όπως κάνετε σιγά-σιγά και στη δευτεροβάθμια εκπαίδευση, συναντώντας μάλιστα και την ισχυρή αντίθεση των αντίστοιχων επιστημονικών ενώσεων.

Για το νομοσχέδιο έχουμε πει αρκετά, θα πούμε και αύριο, βέβαια. Όλες αυτές οι απορροφήσεις των ΤΕΙ – συγχωνεύσεις, καταργήσεις, δεν έχει σημασία η λέξη – από τα πανεπιστήμια, εξυπηρετούν τις ανάγκες της οργανικότερης σύνδεσης των ΑΕΙ με τις επιχειρήσεις, στην κατεύθυνση - και αυτό είναι ομολογημένο και από την Αιτιολογική Έκθεση- των στόχων της περιφερειακής και κλαδικής καπιταλιστικής ανάπτυξης. Βεβαίως, την ίδια στιγμή, σε καμία περίπτωση, δεν εξασφαλίζεται η λειτουργία πανεπιστημιακών αναβαθμισμένων τμημάτων και δημιουργούνται καινούργια τμήματα, χωρίς να έχει στο παραμικρό εξασφαλιστεί ο ικανοποιητικός τρόπος λειτουργίας τους, γιατί βλέπετε η υποχρηματοδότηση καλά κρατεί.

Θα θέλαμε να σχολιάσουμε λίγο και το άρθρο 24, μια που απομένει λίγος χρόνος ακόμα και έχει μία αξία να το κάνουμε αυτό, γιατί, κατά τη γνώμη μας, με αυτό το άρθρο – το άρθρο 24, που βρίσκεται στις λοιπές διατάξεις – ανοίγει ο δρόμος για την παραπέρα συρρίκνωση της γενικής μόρφωσης, αφού, σύμφωνα με το άρθρο αυτό – ήταν διακηρύξεις της Κυβέρνησης, αλλά τώρα παίρνει και νομική μορφή – στην Α΄ Λυκείου σταματάει η όποια μόρφωση γενικού χαρακτήρα, επί της ουσίας και η Β΄ και η Γ΄ Λυκείου, ακόμη περισσότερο, μετατρέπονται, σε προθάλαμο προετοιμασίας, για τα ανώτατα εκπαιδευτικά ιδρύματα.

Τα σχολεία δηλαδή, το Λύκειο, έτσι όπως είναι σήμερα οι δύο τελευταίες τάξεις του, θα μετατραπούν σε ένα απέραντο και εξοντωτικό φροντιστήριο, για όσους θα έχουν την τύχη ή τη δυνατότητα να φτάσουν, μέχρι εκεί.

Για τα τελευταία άρθρα, που αφορούν την έρευνα, σχετικά με τους ερευνητικούς φορείς και τα ερευνητικά κέντρα, ξέρετε, είναι χαρακτηριστικό παράδειγμα των στρεβλώσεων, που φέρνει αυτό το καθεστώς λειτουργίας. Ισχύει σήμερα για τους ερευνητικούς φορείς, καθώς την ίδια στιγμή, που αναφέρετε, ότι το νέο Ινστιτούτο, που ιδρύεται στο ΕΚΕΒΕ Φλέμινγκ, την ίδια στιγμή, που λέτε, ότι δεν θα επιφέρει επιβάρυνση στον Κρατικό Προϋπολογισμό και θα συμβάλει έτσι στην προσέλκυση νέων πηγών χρηματοδότησης, αξιοποιώντας το ικανό υπάρχον ερευνητικό δυναμικό, πρέπει να σας πούμε και το ξέρετε φαντάζομαι, ότι είναι αμέτρητες οι απλήρωτες ώρες εργασίας των νέων ερευνητών. Ο κ. Φωτάκης το γνωρίζει πάρα πολύ καλά, είναι αμέτρητες οι ώρες εργασίας των νέων ερευνητών, που παραμένουν απλήρωτες, από το διάστημα, που υποχρεούνται να εργάζονται αμισθί, χωρίς να έχει προβλεφθεί πορεία για τη μισθοδοσία τους για το διάστημα, που μεσολάβησε, από τη λήξη των προηγούμενων συμβάσεων, που είχαν υπογράψει, μέχρι την έναρξη της ζωής των νέων χρηματοδοτήσεων.

Αυτά για σήμερα, αύριο είναι τα σπουδαία στην Ολομέλεια, όπου θα τοποθετηθούμε πιο αναλυτικά.

Στο σημείο αυτό έγινε η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Βάκη Φωτεινή, Κάτσης Μάριος, Μηταφίδης Τριαντάφυλλος, Μουμουλίδης Θεμιστοκλής, Παρασκευόπουλος Νικόλαος, Παυλίδης Κωνσταντίνος, Σεβαστάκης Δημήτριος, Σκούφα Ελισσάβετ, Στέφος Ιωάννης, Καραμανλή Άννα, Τσιάρας Κωνσταντίνος, Ράπτη Ελένη, Στύλιος Γεώργιος, Κεφαλίδου Χαρά, Παππάς Χρήστος, Δελής Ιωάννης, Κατσίκης Κωνσταντίνος, Μαυρωτάς Γεώργιος και Μεγαλομύστακας Αναστάσιος.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Ένα ενδιαφέρον σκέλος στη συζήτηση είναι το εξής. Φυσικά, τα τυπικά χαρακτηριστικά δεν επιτρέπουν την πολύ αναλυτική προσέγγιση, αυτό το ζήτημα του εύρους των γνωστικών αντικειμένων και του εύρους των μεθοδολογιών, δηλαδή, το να υπάρχει και ένα μέρος της πανεπιστημιακής εκπαίδευσης, που να έχει αυτοσύστατα χαρακτηριστικά, να σχετίζεται, ενδεχομένως και με άλλες ακαδημαϊκές, ακόμα και χωρικές παραδόσεις, γιατί κάθε πανεπιστήμιο έχει τα ιστορικά του φορτία, έχει τα γνωστικά του κληροδοτήματα, έχει κατευθύνσεις, που δημιουργούν την ιδιοπροσωπία του. Εάν αυτό είναι ενδιαφέρον στοιχείο ή πρέπει όλα μαζί να συμπιεστούν, μέσα σε ένα είδος, ας πούμε ρολογιού προγράμματος, όπως είναι στη δευτεροβάθμια, που είναι διαφορετική η λειτουργία της και η κατεύθυνση της.

Νομίζω αυτό το κομμάτι της κατεύθυνσης της γνωστικής ελευθερίας είναι μέσα στα επίδικα τα μορφωτικά και δίνει την ευκαιρία και στα λαϊκά παιδιά, κυρίως στην ανθησιακή φαντασία των λαϊκών παιδιών, να μπορέσει να αναπτυχθεί, χωρίς τους φραγμούς της παραδοσιακής τοξικότητας.

Ένα μέρος αυτής της απόδειξης είναι ότι, όταν τη δεκαετία 1980, έγινε η μεγάλη ανάπτυξη των πανεπιστημιακών ιδρυμάτων, γιατί έπρεπε να παρακολουθήσουν την ανάπτυξη και την παραγωγική ανασυγκρότηση της κοινωνίας και τις νέες κατευθύνσεις, αυτή η διεύρυνση βοήθησε και την εμβάθυνση, δηλαδή, βοήθησε και το μέσο μορφωτικό επίπεδο, βοήθησε και το ακαδημαϊκό ύψος, με το οποίο τα ιδρύματα διεθνοποιούνται και γίνονται αποδεκτά στο διεθνή χώρο.

ΙΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε.): Αν μου επιτρέπετε, κύριε Πρόεδρε, μια φράση, μονάχα. Φυσικά και δεν είμαστε αντίθετοι στη διεπιστημονικότητα. Ποιος λογικός άνθρωπος μπορεί να το πει αυτό; Είναι άλλο, όμως, αυτό και άλλο η κατηγοριοποίηση των πτυχίων, η κατηγοριοποίηση των Σχολών, γιατί όλο και περισσότερο, τον τελευταίο καιρό, ακούμε, προς το παρόν δεν έχουμε δει το σχέδιο εισαγωγής, ότι σε κάποιες Σχολές θα υπάρχουν εξεταστικά φίλτρα και σε άλλες Σχολές θα τρέξει, είναι ελεύθερη η επιλογή. Τι σημαίνει, άραγε, αυτό για τις σπουδές και πολύ περισσότερο για το μετά τις σπουδές, για το μετά το πτυχίο; Δεν είναι κατηγοριοποίηση, αυτόματα;

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Το λόγο έχει ο κ. Γαβρόγλου.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Δεν θα ήθελα να σχολιάσω το τελευταίο. Αυτό που θέλω να σας ρωτήσω, κύριε Δελή, είναι το εξής: Φέρατε το παράδειγμα, αν τα μαθηματικά πρέπει να έχουν το ίδιο πρόγραμμα σπουδών σε όλη την Ελλάδα. Χάριν της συζήτησης, να πούμε ναι. Απαντήστε, όμως, για τα Οικονομικά, την Ιστορία, τη Φιλολογία, ακόμη και για ορισμένες τεχνικές επιστήμες, αλλά απαντήστε μου για τις κοινωνικές και ανθρωπιστικές επιστήμες. Πρέπει όλες να έχουν το ίδιο πρόγραμμα σπουδών, όπως π.χ. θα είναι για τα μαθηματικά;

ΙΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε.): Με ρωτάτε, αν συμφωνώ να διδάσκονται διαφορετική Ιστορία στην Κρήτη απ' ό,τι στην Κομοτηνή;

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Όχι, άλλο σας ρωτάω.

ΙΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε.): Δεν με ρωτάτε άλλο.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Δεν θα απαντήσετε την ερώτηση, που θέτετε στον εαυτό σας. Εγώ σας ρωτάω κάτι άλλο. Θεωρείτε ότι πρέπει να υπάρχει ολόιδιο πρόγραμμα, όπως δέχτηκα εγώ, για λόγους συζήτησης, τα μαθηματικά, που εσείς θέσατε, να είναι το ίδιο με την Ιστορία, τα Οικονομικά, τη Φιλολογία, με τις κοινωνικές και ανθρωπιστικές επιστήμες;

ΙΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε.): Κύριε Υπουργέ, για τα διακριτά επιστημονικά αντικείμενα, ασφαλώς και θα πρέπει να είναι κοινό το πρόγραμμα σπουδών. Δηλαδή, άλλη Ιστορία θα μαθαίνουν οι φοιτητές, στην Κρήτη και άλλη Ιστορία οι φοιτητές στα Γιάννενα; Αυτό μας λέτε;

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Τι εννοείτε «άλλη»;

ΙΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε.): Εσείς να μας πείτε. Εγώ σας λέω να μαθαίνουν την ίδια.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Εσείς λέτε να μαθαίνουν την ίδια, δηλαδή, ολόιδιο πρόγραμμα σπουδών. Σωστά;

ΙΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε.): Ναι, πόσες φορές να το πούμε;

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Προσπαθώ να καταλάβω το σκεπτικό.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Κύριε Υπουργέ, είναι σαφές, αυτή είναι σκέψη άλλης σχολής.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Προσπαθώ να την καταλάβω.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Εντάξει.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Απλώς, είναι αυτό που είπα για τη Σοβιετική Ένωση και δεν κατάλαβα ποιο ήταν το πρόβλημα. Πέραν της αυτοτέλειας των Α.Ε.Ι., το μεγάλο ζητούμενο σε όλα τα Πανεπιστήμια, σε όλη την περίοδο της ανθρωπότητας, ήταν ο πλουραλισμός της γνώσης, ο πλουραλισμός των προσεγγίσεων, δεν ήταν το μονολιθικό. Αυτή η απάντηση με σοκάρει.

ΙΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε.): Πάντως, το μονολιθικό της γνώσης οδήγησε τη Σοβιετική Ένωση να πάει πρώτη στο διάστημα.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Όχι, κάνετε λάθος.

ΙΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε.): Δεν πήγε πρώτη;

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Με συγχωρείτε, αλλά η φοβερή διεπιστημονικότητα των τροπών διδασκαλίας και των γνωστικών αντικειμένων οδήγησε στο να πάνε πρώτοι.

ΙΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε.): Κύριε Υπουργέ, είναι άλλη η διεπιστημονικότητα.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Άρα, λοιπόν, δεν έχουμε μόνο διαφορετική Ιστορία, έχουμε και διαφορετικές ερμηνείες.

ΙΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε.): Καταλαβαίνετε, πάρα πολύ καλά.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Το λόγο έχει ο κ. Κατσίκης.

ΚΩΝΣΤΑΝΤΙΝΟΣ ΚΑΤΣΙΚΗΣ (Ειδικός Αγορητής των ΑΝ.ΕΛ.): Σας ευχαριστώ, κύριε Πρόεδρε. Εγώ θα φύγω από το διάστημα και θα προσγειωθώ στη γη.

Ξεκινώντας να λέω πως θα κάνω μια σύντομη σύναψη, κύριε Πρόεδρε, των όσων ειπώθηκαν στις προηγούμενες συνεδριάσεις, αναφορικά με το παρόν νομοσχέδιο, στο οποίο περιλαμβάνονται, κυρίως, διατάξεις για την αναμόρφωση του χάρτη της Ανώτατης Εκπαίδευσης, όπως αναλύθηκε διεξοδικά, κατά τις συνεδριάσεις.

Ειδικότερα, η ένταξη των Ανώτατων Τεχνολογικών Ιδρυμάτων στα αντίστοιχα Πανεπιστήμια, κρίνεται, ως επιβεβλημένη, για ακαδημαϊκούς και οικονομικούς λόγους, καθώς αποτελούνται από σχολές και τμήματα, με γνωστικά αντικείμενα, που αντιστοιχούν σε διεθνή αναγνωρισμένα επιστημονικά πεδία και συνιστά πρόκριμα για περαιτέρω ενοποιήσεις περιφερειακών Πανεπιστημίων με Τ.Ε.Ι.. Πιστεύω ότι το τελευταίο στοιχείο αποτελεί την ουσία του παρόντος νομοσχεδίου, ενώ παράλληλα είναι η αφετηρία για μια σειρά ενοποιήσεων, που θα εξετάσουμε στο μέλλον. Όλα αυτά εντάσσονται στον ευρύτερο δημόσιο διάλογο, που έχει αρχίσει, για το μέλλον της Ανώτατης Εκπαίδευσης. Πρέπει να αποφασίσουμε, λοιπόν και να θέσουμε τις βάσεις για το είδος των Πανεπιστημίων και των Τ.Ε.Ι., που θέλουμε να έχουμε, για την επόμενη εικοσαετία. Μέσα σε αυτό το πλαίσιο, ανήκει και το θέμα των συνεργειών των Τ.Ε.Ι. με τα Πανεπιστήμια, βρίσκεται δε σε συνέχεια των αλλαγών, που θεσμοθετήθηκαν, πριν από έξι μήνες, περίπου, με την ίδρυση του Πανεπιστημίου Δυτικής Αττικής.

Επιπλέον, κατέστη σαφές πως μέχρι σήμερα, στα Τ.Ε.Ι., δεν υπάρχει η δυνατότητα εκπόνησης διδακτορικών διατριβών, με αποτέλεσμα οι απόφοιτοι των Τ.Ε.Ι., ως απόφοιτοι Ιδρυμάτων Ανώτατης Εκπαίδευσης, να αντιμετωπίζουν συχνά δυσκολίες στην αναγνώριση του πτυχίου τους στο εξωτερικό.

Τα νέα ιδρύματα, που θα δημιουργηθούν, αναμένεται να αναβαθμίσουν το παραγόμενο εκπαιδευτικό, επιστημονικό και ερευνητικό έργο των δύο Πανεπιστημίων και Τ.Ε.Ι., ενισχύοντας την καλύτερη κατανομή των πόρων και δημιουργώντας τις προϋποθέσεις για την καλύτερη οργάνωση των μεταπτυχιακών σπουδών, αλλά και την οργάνωση διδακτορικών σπουδών. Επίσης, μεγάλο θα είναι το όφελος για τους φοιτητές, καθώς ενισχύεται το κύρος του πτυχίου τους, δεδομένου ότι με τις αλλαγές, που θα επέλθουν, τα ακαδημαϊκά τμήματα θα ανταποκρίνονται, ουσιαστικά, στα διεθνή δεδομένα, προσεγγίζοντας, ταυτόχρονα, καλύτερα τις ανάγκες της οικονομίας και της κοινωνίας.

Με τις νέες διατάξεις, όσοι φοιτητές έχουν εισαχθεί σε Τ.Ε.Ι. και ολοκληρώσουν το πρόγραμμά τους, θα έχουν τη δυνατότητα να διευρύνουν το πρόγραμμα σπουδών τους, καθώς θα μπορούν να δηλώνουν, αν θέλουν να πάρουν πτυχίο Τ.Ε.Ι. ή αν θέλουν να προχωρήσουν και να πάρουν πτυχίο πανεπιστημίου, σύμφωνα με τους όρους, που θα θέσει το κάθε Τμήμα. Σε κάθε περίπτωση, η ένταξη των Τ.Ε.Ι. Ηπείρου στο Πανεπιστήμιο Ιωαννίνων και του Τ.Ε.Ι. Ιονίων Νήσων στο Ιόνιο Πανεπιστήμιο, θα οδηγήσει στην αποτελεσματικότερη σύνδεση εκπαίδευσης και έρευνας, σε τοπικό και εθνικό επίπεδο.

Η συγκεκριμένη προτεινόμενη ρύθμιση βασίζεται, κατ' αρχήν, στην ακαδημαϊκή ποιότητα, που έχουν πετύχει τα ιδρύματα αυτά και έρχεται να θεραπεύσει τις υφιστάμενες θεσμικές αδυναμίες. Δημιουργείται ένα νέο πλαίσιο λειτουργίας των υφιστάμενων πανεπιστημιακών ιδρυμάτων, του Πανεπιστημίου Ιωαννίνων και του Ιονίου Πανεπιστημίου, που θα συμβάλει στη διάδοση της γνώσης, σε καινοτόμα γνωστικά αντικείμενα, σημαντικά για την οικονομική και κοινωνική ανάπτυξη της περιοχής της Δυτικής Ελλάδας. Το νέο αυτό εγχείρημα εκτιμάται πως θα έχει θετικές οικονομικές συνέπειες για την ανάπτυξη των συγκεκριμένων περιφερειών, ενώ η βελτίωση της ποιότητας της παρεχόμενης εκπαίδευσης αναμένεται να συμβάλει, αποφασιστικά, στην παραγωγική ανασυγκρότηση της χώρας και στη μετατροπή της ελληνικής οικονομίας, σε μια σύγχρονη και ανταγωνιστική οικονομία παραγωγής και αναπαραγωγής της γνώσης.

Το προτεινόμενο σχέδιο νόμου είναι αποτέλεσμα μιας ευρύτατης δημόσιας διαβούλευσης. Για την κατάρτιση και σύνταξη αυτού, συγκροτήθηκαν ομάδες εργασίας από στελέχη των πανεπιστημίων και των Τ.Ε.Ι., που επεξεργάστηκαν το θέμα των συνεργειών, ουσιαστικά, το θέμα του μέλλοντος των ίδιων των εκπαιδευτικών ιδρυμάτων. Το σημαντικό, στην όλη διαδικασία, που ακολουθήθηκε, είναι πως η εκπόνηση του εν λόγω σχέδιο νόμου του Υπουργείου Παιδείας έγινε, με βάση τις εισηγήσεις και τα πορίσματα των πανεπιστημιακών αρχών και τις γνώσεις ακαδημαϊκών, που γνωρίζουν, εκ των έσω, τις πραγματικές ανάγκες των Α.Ε.Ι. και των Τ.Ε.Ι., που γνωρίζουν τα όνειρα των φοιτητών, που κατανοούν τις δυσκολίες των ερευνητών και που στηρίζουν εν τέλει το όραμα των καθηγητών, που τα απαρτίζουν.

Κυρίες και κύριοι συνάδελφοι, οφείλουμε να στηρίξουμε το μακρόπνοο σχεδιασμό, που δρομολογείται, στο χώρο της τριτοβάθμιας εκπαίδευσης. Η απορρόφηση του Τ.Ε.Ι. Ηπείρου από το Πανεπιστήμιο Ιωαννίνων και του Τ.Ε.Ι. Ιονίων Νήσων από το Ιόνιο Πανεπιστήμιο, αναπόφευκτα, θα μεταβάλει το μοντέλο λειτουργίας των πανεπιστημίων, καθιστώντας το Πανεπιστήμιο Ιωαννίνων και το Ιόνιο Πανεπιστήμιο, από πανεπιστήμια μιας πόλης, σε πανεπιστήμια, που θα καλύπτουν ένα διευρυμένο δίκτυο πόλεων.

Για τα Ιόνια Νησιά, θα υπάρχει πλέον ένα πανεπιστήμιο, με μεγαλύτερη γεωγραφική εμβέλεια, καθώς, πέραν της Κέρκυρας, η Κεφαλονιά, η Ζάκυνθος και η Λευκάδα θα αποτελέσουν τους υποδοχής των νέων τμημάτων και σχολών, ενώ, αντίστοιχα, για το Πανεπιστήμιο Ιωαννίνων, η Άρτα, η Πρέβεζα και η Ηγουμενίτσα εντάσσονται πλέον στον εκπαιδευτικό χάρτη της χώρας, με διαφορετική προοπτική. Παράλληλα, οφείλουμε να στηρίξουμε αυτήν την πρώτη προσπάθεια ενοποίησης Τ.Ε.Ι. και πανεπιστημίου στον ελλαδικό χώρο, που συμβαίνει στο πλαίσιο του ενιαίου χάρτη για την τριτοβάθμια εκπαίδευση.

Είναι μια προσπάθεια που διασφαλίζει την ακαδημαϊκή αξιοπρέπεια, καθώς τα μέλη ΔΕΠ των ΤΕΙ εντάσσονται στο Πανεπιστήμιο, σε προσωποπαγείς θέσεις, οι επίκουροι και οι αναπληρωτές καθηγητές γίνονται, αυτόματα, επίκουροι και αναπληρωτές του Πανεπιστημίου και οι καθηγητές πρώτης βαθμίδας εντάσσονται στα Τμήματα, σε προσωποπαγείς θέσεις, ενώ, μετά από αίτησή τους, κρίνονται από μια Επιτροπή, που συγκροτεί η Σύγκλητος γι’ αυτά τα Τμήματα.

Θυμίζω πως αυτό το νομοσχέδιο έρχεται, σε συνέχεια της ίδρυσης του Πανεπιστημίου της Δυτικής Αττικής, μιας διαφορετικού, ωστόσο, τύπου ενοποίησης, καθώς αυτή αφορούσε την συγχώνευση των ΤΕΙ Αθήνας και Πειραιά και την ίδρυση νέου Πανεπιστημίου. Καταληκτικά, εμείς, όπως δηλώσαμε και στις προηγούμενες συνεδριάσεις, υπερψηφίζουμε το παρόν σχέδιο νόμου, καθώς πιστεύουμε πως η αναμόρφωση του χάρτη της Ανώτατης Εκπαίδευση, με τη δημιουργία ισχυρών ιδρυμάτων, αξιόλογου ανθρώπινου δυναμικού και ικανές υποδομές, μπορεί να προσδώσει πολλαπλασιαστικά οφέλη για την αναπτυξιακή πορεία του τόπου. Η εκπαίδευση, εξάλλου, αποτελεί δημόσιο αγαθό και, ως τέτοιο, οφείλουμε να το διαφυλάξουμε και να το αναβαθμίσουμε όσο το δυνατόν περισσότερο.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Το λόγο έχει ο κύριος Μαυρωτάς.

ΓΕΩΡΓΙΟΣ ΜΑΥΡΩΤΑΣ (Ειδικός Αγορητής από το ΠΟΤΑΜΙ): Πρώτα απ’ όλα, θέλω να μου εξηγήσετε, κύριε Πρόεδρε, τι είναι τα αυτοσύστατα χαρακτηριστικά.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Είναι και μια παρατήρηση, που έκανε, ο κύριος Υπουργός στον κύριο Δελή, για την ποικιλία και το εύρος των εγγενών χαρακτηριστικών. Και αυτά, μάλιστα, που έχουν τα ίδια τα Πανεπιστήμια τη δυναμική, για να τα οργανώσουν και να τα αναπτύξουν.

ΓΕΩΡΓΙΟΣ ΜΑΥΡΩΤΑΣ (Ειδικός Αγορητής από το ΠΟΤΑΜΙ): Σας ευχαριστώ, για την εξήγησή σας. Είθισται, στη διαδικασία της β΄ ανάγνωσης, η Κυβέρνηση να ακούει τις προτάσεις, που έχουν γίνει από τους φορείς, στη συζήτηση επί της αρχής και επί των άρθρων, για να κάνει τις όποιες διορθώσεις ή τροποποιήσεις στο νομοσχέδιο, που έχει φέρει. Δεν ξέρω, αν θα μας πει μετά ο κύριος Υπουργός τι θα υιοθετήσει απ’ όσα έχουν ακουστεί, σήμερα, στο συγκεκριμένο νομοσχέδιο. Είναι στις νομοτεχνικές, που θα λάβουμε;

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Είναι, ήδη, εδώ οι νομοτεχνικές και οι τροπολογίες.

ΓΕΩΡΓΙΟΣ ΜΑΥΡΩΤΑΣ (Ειδικός Αγορητής από το ΠΟΤΑΜΙ): Θα σταθώ σε κάποια, που ακούστηκαν από τον Υπουργό, αλλά και από κάποιους συναδέλφους. Να πω ότι γενικά, για τις επικαλύψεις των γνωστικών αντικειμένων, ουσιαστικά, δεν πείστηκα ότι στο ίδιο Πανεπιστήμιο μπορεί να έχουμε Σχολή Εφαρμογών Πληροφορικής και Τηλεπικοινωνιών, εκτός της Πολυτεχνικής Σχολής, γιατί ξέρετε δεν είναι μια σχολή θετικών επιστημών είναι σχολή εφαρμογών και οι πολυτεχνικές σχολές είναι οι κατ’ εξοχήν σχολές εφαρμογών. Οπότε, δύο τέτοιες σχολές σε ένα πανεπιστήμιο, το βλέπω ότι είναι λίγο καταχρηστικό.

Νομίζω ότι κρατάτε στην Άρτα τη συγκεκριμένη Σχολή, για να μην ξεβολευτεί κόσμος, κυρίως, για ψηφοθηρικούς λόγους. Για να πανεπιστημιακά ερευνητικά κέντρα. Άκουσα και τον κύριο Φωτάκη, με προσοχή, που είπε για τα πλεονεκτήματα των πανεπιστημιακών ερευνητικών κέντρων, σε σχέση με το καθεστώς των ερευνητικών κέντρων. Το καθεστώς των υπόλοιπων ερευνητικών κέντρων και ινστιτούτων, όπως είπαμε για τα ερευνητικά πανεπιστημιακά ινστιτούτα είναι ήδη ένας υπάρχον θεσμός στα πανεπιστήμια.

Η ερώτηση που έχω να κάνω είναι η εξής. Αν τα υπάρχοντα ιδρύματα μπορούν να ιδρύσουν πανεπιστημιακά ερευνητικά κέντρα. Δηλαδή, το Πολυτεχνείο θα μπορεί να φτιάξει το δικό του ερευνητικό κέντρο, όπως υπάρχει στο Πανεπιστήμιο Ιωαννίνων και να έχει και τα ινστιτούτα από κάτω; Να έχει, δηλαδή και το δικό πανεπιστημιακό ερευνητικό κέντρο;

Μετά τη συνεδρίαση, θα ήθελα να μας στείλετε αυτά, που έχετε βρει, ό,τι έχει κάνει ο Μακρόν και που λέτε ότι ευνοούν τη διασπορά των τμημάτων. Να δούμε, δηλαδή, τι πανεπιστημιακές πρακτικές είναι αυτές, διότι εγώ δεν έχω πειστεί ότι είναι ακαδημαϊκά ορθό ένα πολυδιασπασμένο πανεπιστήμιο. Μπορεί να είναι ψηφοθηρικά ορθό, αλλά δεν είναι ακαδημαϊκά ορθό.

Στο σημείο αυτό, επιτρέψτε μου να σας διαβάσω μια επιστολή, που μας έστειλαν από το Τ.Ε.Ι. Ηπείρου, ο Σύλλογος Διοικητικών και η οποία είναι ενδεικτική. Η επιστολή αυτή κλείνει ως εξής: « Το Πανεπιστήμιο Ιωαννίνων θα πρέπει να προβλέψει δομές, που να καλύπτουν το προσωπικό, που εργάζεται, στις πόλεις Άρτα, Πρέβεζα, Ηγουμενίτσα, έτσι ώστε να μην προκύψει λόγος μετακίνησής τους. Θεωρείτε ότι αυτά είναι ακαδημαϊκά κριτήρια, με τα οποία θα ληφθούν οι αποφάσεις; Καταλάβατε, ουσιαστικά, για ποιο πράγμα μιλάω. Δεν χρειάζεται να το αναλύσω περισσότερο.

Επίσης, αναρωτηθήκατε, εάν υπάρχει κάποια εναλλακτική πρόταση στο μοντέλο των Τ.Ε.Ι., των συγχωνεύσεων και ποιο είναι, γενικά, το μοντέλο, που έχουμε στο μυαλό μας, για την τριτοβάθμια εκπαίδευση, σε έναν εθνικό σχεδιασμό. Εμείς, στο Ποτάμι, πιστεύουμε ότι πρέπει να υπάρχει μια περιφερειακή συγκέντρωση. Δηλαδή, ένα πανεπιστήμιο, σε κάθε Περιφέρεια, αλλά σε μία πόλη, με το δικό του campus, ώστε να υπάρχουν, εκεί πέρα, οικονομίες κλίμακας. Όχι πολυδιάσπαση σε Σχολές και Τμήματα, που έχουν ψηφοθηρικά και όχι ακαδημαϊκά κριτήρια. Και αν, για παράδειγμα, μια Σχολή ή ένα Τμήμα πρέπει να είναι κοντά σε ένα λιμάνι – διότι έχει αυτό το αντικείμενο – ή σε ένα χωράφι ή σε ένα δάσος, τότε να το δούμε. Όμως, όχι επειδή το θέλει ο Δήμαρχος ή ο τοπικός Βουλευτής.

Σε σχέση με το Άρθρο 28 και το Προεδρικό Διάταγμα, που είπατε ότι θα το αντικαταστήσει. Θα θέλαμε, αν γίνεται, να μπει και αυτό στη διαβούλευση. Υπάρχει δυνατότητα να μπαίνουν και τα Προεδρικά Διατάγματα στη διαβούλευση, για να το δούμε.

Τώρα, δεν είναι παρών ο κ. Στέφος, αλλά επιτρέψτε μου να πω ότι, γενικά, το να παραλληλίζεις τα θύματα της πυρκαγιάς με τα θύματα των τροχαίων, νομίζω ότι είναι εξαιρετικά άστοχο. Δεν είναι ίδια η ευθύνη της Πολιτείας, όταν έχει να σώσει κόσμο, σε μια πυρκαγιά, με την ευθύνη του καθενός, που παίρνει το τιμόνι και βγαίνει στο δρόμο. Νομίζω ότι, μάλλον, ο κ. Στέφος παρεξήγησε λίγο τα πράγματα, εκεί πέρα, όταν έκανε αυτόν τον παραλληλισμό και ουσιαστικά, απέδωσε υποκρισία στην Αντιπολίτευση.

Κύριε Υπουργέ, κλείνοντας, επειδή έχει ειπωθεί και το έχουμε διαβάσει, πολλές φορές, ότι θα υπάρξει κάποια ανακοίνωση, εκ μέρους σας, αυτές τις μέρες, για το σύστημα εισαγωγής στην τριτοβάθμια εκπαίδευση, θα μπορούσατε να γίνετε λίγο πιο σαφής; Αν προβλέπετε να κάνετε κάτι τέτοιο, θα γίνει εντός των ημερών, για το νέο σύστημα εισαγωγής; Αυτά. Ευχαριστώ πολύ.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Ευχαριστούμε τον κύριο Μαυρωτά. Το λόγο έχει ο Ειδικός Αγορητής της Ένωσης Κεντρώων, ο κ. Μεγαλομύστακας.

ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ (Ειδικός Αγορητής της Ένωσης Κεντρώων): Ευχαριστώ, κύριε Πρόεδρε. Θα είμαι πολύ σύντομος, καθώς νομίζω ότι τοποθετήθηκα αναλυτικά, στην προηγούμενη συνεδρίαση, στη συζήτηση κατ’ άρθρο, που είχαμε νωρίτερα.

Άλλωστε, οι νομοτεχνικές βελτιώσεις έχουν έρθει σε χρόνο, που δεν μπορούμε να εξετάσουμε, αν υπάρχει καμία σοβαρή αλλαγή ή είναι, απλά, μόνο για κάποιες διορθώσεις σε τυπογραφικά ή σε κάποια μικρά λάθη, που γίνονται.

Εμάς δεν μας ικανοποιεί το γεγονός ότι το άρθρο 28 αποσύρθηκε. Δεν μας ικανοποιεί, διότι λέτε ότι θα βγει με Προεδρικό Διάταγμα. Ναι, αλλά πώς; Πότε; Δεν υπάρχει ένα πλάνο, ένα χρονοδιάγραμμα. Σε όλες τις Επιτροπές, στις οποίες συμμετείχαμε, σας είπαμε ότι αυτό το θέμα έχει μεγάλη σημασία γι΄ αυτούς τους ανθρώπους. Δεν θέλω να το αναλύσω ξανά αυτό. Έχει αποσυρθεί, ήδη, μια φορά κι αυτή είναι η δεύτερη, που το κάνετε, από νομοσχέδιο. Θα θέλαμε άμεση λύση, διότι γνωρίζω ότι αυτό είναι το σωστό. Θέλουμε να έχετε σχεδιασμένη την επόμενη σας κίνηση και αυτό θα ήταν σωστό και τίμιο και ηθικό. Να το επικοινωνήσετε και στους άμεσα ενδιαφερομένους, ώστε να μην υπάρχει αυτό το κλίμα αβεβαιότητας. Δεν ζητάμε κάτι παράλογο.

Θα ήθελα να προσθέσω κάτι ακόμα, το οποίο εντοπίσαμε, μόλις πριν λίγο. Στο άρθρο 36, που αφορά στους καθηγητές και τους ερευνητές, που οφείλουν κάποια ποσά στα κατά τόπους πανεπιστήμια, η εικοσαετία νομίζω είναι αντισυνταγματική. Αυτή είναι η ενημέρωσή μας, αυτό καταφέραμε να βρούμε, μετά από την έρευνα, που έγινε, στη σχετική διάταξη. Δεν νομίζω να καταφέρετε κάτι με αυτό, καθώς οι περισσότεροι θα προσφύγουν στα δικαστήρια και πιστεύουμε ότι θα αθωωθούν, καθώς μόνο πενταετή διάρκεια μπορεί να δεχθεί το ελληνικό δίκαιο.

Πιστεύουμε ότι θα έπρεπε να υπάρχει μεγαλύτερη ευαισθησία, θα δούμε, βέβαια και τις νομοτεχνικές, στα όσα ειπώθηκαν από τους φορείς και ίσως να υιοθετηθούν και κάποιες θέσεις τους. Δυστυχώς, η απόσυρση του άρθρου 28 έρχεται να επιβεβαιώσει αυτό που φοβόμασταν και δεν μας επιτρέπει να αλλάξουμε και τη θέση μας, που ήταν η επιφύλαξη.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Έχει κλείσει ο κατάλογος των Εισηγητών και των Ειδικών Αγορητών, επομένως έχει ολοκληρωθεί, σε ένα μεγάλο βαθμό, η διαβούλευση και η επεξεργασία του σχεδίου νόμου του Υπουργείου Παιδείας.

Το λόγο έχει η κυρία Τζούφη.

ΜΕΡΟΠΗ ΤΖΟΥΦΗ (Υφυπουργός Παιδείας, Έρευνας και Θρησκευμάτων): Η αρχική μου τοποθέτηση αφορά στο εάν έγινε η διαβούλευση. Ακούσαμε εδώ ότι για το δεύτερο κομμάτι δεν υπήρξε επαρκής διαβούλευση. Επιτρέψτε μου, αγαπητοί συνάδελφοι, να κοιτάξουμε την ουσία.

Για μεν το πρώτο κομμάτι, νομίζω ότι υπήρξε απολύτως εξαντλητική διαβούλευση, για το δεύτερο κομμάτι, νομίζω, ότι τοποθετήθηκε και ο κ. Μπαξεβανάκης και είπε ότι τα άρθρα αυτά πρέπει να έχουν εννοιολογική σχέση με το Υπουργείο Παιδείας και, σήμερα, υπήρξε η δυνατότητα. Το έκαναν μερικοί συνάδελφοι, νομίζω, το έκανε ο συνάδελφος από την Ένωση Κεντρώων, το έκανε και ο κ. Μαυρωτάς. Όλα αυτά συζητήθηκαν, ακούστηκαν και διαφορετικές απόψεις, για να μην αναφερθώ και στη χθεσινή πεντάωρη εξαντλητική διαβούλευση, με την παρουσία των φορέων.

Για λίγο, θα μου επιτρέψετε, διότι νομίζω ότι οφείλω να δώσω μια απάντηση στην παράτυπη και ιδιαίτερα αξιόλογη συνάδελφο, την κυρία Κεφαλίδου, ως εκπρόσωπο του ΚΙΝ.ΑΛ., γιατί δεν είχα τη δυνατότητα, στην προηγούμενη συζήτηση.

Πρακτικά, δεν ξέρω, γιατί επέλεξε αυτό τον τρόπο, είναι δικαίωμά της, εγώ δεν την είχα ονοματίσει καν, νομίζω ότι μίλησα αρκετά μετρημένα και ουσιαστικά, γιατί επέλεξε να μου επιτεθεί, λέγοντάς μου «Εδώ δεν είναι πανεπιστήμιο, είναι Βουλή» και ότι «Δεν δικαιούμαι να της απαντώ επί προσωπικού». Αντίθετα, η ίδια έχει επιλέξει διάφορους άλλους τρόπους. Νομίζω, στην τελευταία της τοποθέτηση, για παράδειγμα, ήταν πολύ ειρωνικό το «τόσο πεφωτισμένοι». Ακούστηκαν λέξεις απαξιωτικές, όπως «ένδεια, παρακμή, επικίνδυνοι» ένα καταγγελτικό ύφος, σε όσους διαφωνούν με το δικό της αφήγημα και το οποίο δεν απευθύνεται μόνο προς την πολιτική ηγεσία, που μπορεί, κατά κάποιον τρόπο, να είναι αποδεκτό. Η κριτική, που έκανα, αφορούσε στο γεγονός ότι είχε σχολιάσει, με τον ίδιο τρόπο, απαξιωτικά, τους φορείς και συγκεκριμένα τις πρυτανικές αρχές.

Επιτρέψτε μου να πω ότι αυτού του τύπου η κριτική είναι αποτέλεσμα, κατά τη γνώμη μου, δύο - τριών πραγμάτων. Πρώτον, ότι έχει καταρρεύσει, κατά τη διάρκεια και αυτής της συζήτησης, αλλά και από την προηγούμενη περίοδο, πανηγυρικά, το πνευματικό τους παιδί, το σχέδιο «ΑΘΗΝΑ», που σήμερα όλοι αποκηρύσσουν. Δεύτερον, ότι δεν ακούσαμε, παρότι το ζήτησε ο Υπουργός, το εναλλακτικό σχέδιο. Ακούσαμε μόνο χαρακτηρισμούς, όπως «πρόχειρο, εμμονικό, ακοστολόγητο». Αυτό το «ακοστολόγητο» θυμίζει κάπως προηγούμενα ερωτήματα, όπως «μονομερής ενέργεια»;

Και εγώ ρωτάω ποια είναι η εναλλακτική πρόταση, την οποία, σήμερα, δεν ακούσαμε, όταν ο εκπρόσωπος της ΠΟΣΔΕΠ, μιλάει ο ίδιος ότι τα Τ.Ε.Ι. είχαν ξεφύγει και κάτι έπρεπε να γίνει. Το τρίτο, λέω ότι είναι, εάν μου επιτρέπετε, η αδυναμία αποδοχής ότι το σχέδιο αυτό, το οποίο συζητάμε, σήμερα, αγκαλιάστηκε, με μεταβολές και με επιμέρους επιφυλάξεις, τόσο από το σύνολο όλων των πανεπιστημιακών αρχών, όσο και από τις τοπικές κοινωνίες, πράγμα που δεν έγινε για τα δικά τους σχέδια, που επιβλήθηκαν εκ των άνω, με πράξεις νομοθετικού περιεχομένου.

Τελευταίο ερώτημα και τελειώνω. Είναι αρνητική η πανεπιστημιακή ιδιότητα, η διαδρομή αυτή και η εμπειρία στη Βουλή; Συνήθως, μας εγκαλείτε για το αντίθετο, ως ανεπάγγελτους ή παιδιά του κομματικού σωλήνα. Θα έλεγα ότι μάλλον ενοχλεί η ιδιότητα αυτή, όταν η βιωματική σχέση μπορεί να παίζει κάποιο ρόλο στην ενίσχυση του μακροσκελούς και ουσιαστικού διαλόγου και στο τελικό αποτέλεσμα, αφού νομίζω ότι όλοι οι συνάδελφοί μας, ανεξαρτήτως κομματικής τοποθέτησης, ένιωσαν ότι τους ακούμε, ότι αφουγκραζόμαστε τις αγωνίες τους και μπορούμε να προχωρήσουμε, συντεταγμένα, στις επιχειρούμενες αλλαγές, με δέσμευση, βέβαια, για ουσιαστική τους ενίσχυση, με τη θετική αύρα και τη διάθεση και των τοπικών κοινωνιών. Ευχαριστώ.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Το λόγο έχει η κυρία Κεφαλίδου, επί προσωπικού.

ΧΑΡΑ ΚΕΦΑΛΙΔΟΥ (Ειδική Αγορήτρια της Δημοκρατικής Συμπαράταξης ΠΑ.ΣΟ.Κ.- ΔΗΜ.ΑΡ.): Για να μπορέσει να κλείσει η διαδικασία, θέλω να θυμίσω στην κυρία Υπουργό, πως ό,τι ειπώθηκε από τη μεριά μου, ειπώθηκε εκτός μικροφώνου. Εσείς θέλατε αυτό να το κάνετε εντός μικροφώνου, εγώ δεν θα σας ακολουθήσω σε αυτό, θα σας πω, όμως, ότι κατανοώ ότι ο λόγος της Δημοκρατικής Συμπαράταξης σας ενοχλεί. Είναι ανθρώπινο, το καταλαβαίνω, ενοχλεί, γιατί, προφανώς, η αλήθεια είναι δύσκολη, είναι σκληρή και ενοχλεί. Το καταλαβαίνω. Εάν είχατε επιχειρήματα, θα περίμενα να ακούσω επιχειρήματα στις ερωτήσεις, που έχουμε υποβάλει και δεν έχει απαντηθεί απολύτως τίποτα ούτε από τη μεριά σας ούτε από τον κ. Υφυπουργό, ούτε από τον κ. Υπουργό και αν πραγματικά είχατε κάτι επί της ουσίας να πείτε, δεν θα εξαντλούσατε το χρόνο σας, με υφολογικές παρατηρήσεις ούτε για το πόσο ανατρεπτικός μπορεί να είναι ο πολιτικός λόγος ή πόσο μπορεί να σας δημιουργούν αισθητικό πρόβλημα οι αιχμές στη δική μου τοποθέτηση. Σας ευχαριστώ, πάρα πολύ.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Το λόγο έχει ο κ. Μπαξεβανάκης.

ΔΗΜΗΤΡΙΟΣ ΜΠΑΞΕΒΑΝΑΚΗΣ (Υφυπουργός Παιδείας, Έρευνας και Θρησκευμάτων): Θα ήθελα να κάνω τρεις παρατηρήσεις, κύριε Πρόεδρε, κυρίες και κύριοι Βουλευτές, πολύ σύντομα. Η πρώτη αφορά τα άρθρα του νομοσχεδίου, που είναι πέραν του αντικειμένου των συνεργειών, μεταξύ των τεσσάρων Ανώτατων Εκπαιδευτικών Ιδρυμάτων. Από τις ομιλίες των εκπροσώπων της Αντιπολίτευσης αποδείχτηκε, τελικά, ότι με την πλειοψηφία των άρθρων αυτών είναι σύμφωνοι και αυτό θα φανεί, πιστεύω και στην ψηφοφορία είτε σήμερα είτε αύριο στο Θερινό Τμήμα της Βουλής, όπου τα περισσότερα θα υπερψηφιστούν, με μεγάλη πλειοψηφία και άρα, η κριτική και η απαίτηση να αποσυρθούν, νομίζω ήταν μόνο από αντιπολιτευτικό οίστρο.

Το δεύτερο αφορά την Εισηγήτρια της Ν.Δ. και την επιμονή της για τα κριτήρια, τα οποία επικράτησαν, κατά τη διαδικασία της συζήτησης, μεταξύ των ακαδημαϊκών ιδρυμάτων, για την κατάληξη και για το Πανεπιστήμιο Ιωαννίνων και για το Ιόνιο Πανεπιστήμιο. Εξακολουθεί να υποστηρίζει ότι πρόκειται για πελατειακά κριτήρια. Πάντως, επισημαίνω ότι είναι πολύ ενδεικτικό το γεγονός ότι απέφυγε και η ίδια και η εκπρόσωπος της Δημοκρατικής Συμπαράταξης να αναφερθούν, έστω και επιγραμματικά, στο σχέδιο «ΑΘΗΝΑ», ώστε να γίνει και μια σύγκριση των κριτηρίων, που ακολουθούμε εμείς, των συζητήσεων, των εξαντλητικών συζητήσεων, μεταξύ των ιδρυμάτων και της πορείας, που επέλεξε η δική τους κυβέρνηση, με το καταστροφικό, όπως ομολογείται απ' όλους πια, σχέδιο «ΑΘΗΝΑ».

Νομίζω ότι η σύγκριση των δύο μεθόδων είναι καταλυτική, για το ποιος είναι με τη συζήτηση, με τη δημοκρατία και με το ποιος είναι με την καταστροφή και το «Αποφασίζουμε και διατάζουμε».

Τέλος, το τελευταίο για τον κ. Δελή. Δύο πράγματα. Το ένα είπε ψέματα, εγώ ανέγνωσα ακριβώς τη φράση του, την οποία την έχω σε εισαγωγικά. Είπε, επί λέξει, «ότι οδηγούμε δεκαπεντάχρονα παιδιά, στην κατάρτιση και στη μαθητεία».

Απάντησα, λοιπόν, ότι αυτό είναι απολύτως ψευδές. Αυτό ήταν το σχέδιο της συγκυβέρνησης ΠΑ.ΣΟ.Κ. - Ν.Δ., από το 2013. Η Κυβέρνηση έχει αλλάξει και αυτό το σχέδιο έχει πεταχτεί στα σκουπίδια. Εμείς εφαρμόζουμε το πρόγραμμα της μαθητείας για τους αποφοίτους των επαγγελματικών λυκείων, άρα, όχι σε ανήλικους μαθητές, αλλά σε νέους ανθρώπους, ηλικίας 18 ετών και πάνω. Αν εννοεί ότι στα επαγγελματικά λύκεια γίνεται κατάρτιση, νομίζω ότι είναι μακριά νυχτωμένος. Στα επαγγελματικά λύκεια διεξάγεται επαγγελματική εκπαίδευση, υπάρχει συνδυασμός θεωρίας και πράξης. Διδάσκονται τεχνολογικά μαθήματα και θεωρητικά και εργαστηριακά και διδάσκονται τα μαθήματα γενικής παιδείας. Αυτό το πράγμα δεν ονομάζεται «κατάρτιση», σε κανένα μέρος του κόσμου. Καταλήγοντας, εγώ θα έλεγα και το εξής. Ο κ. Δελής ήταν πολύ αποκαλυπτικός, σήμερα, είπε επί λέξει ότι ζητούν την κατάργηση των ΕΠΑΛ.

ΙΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε.): Έλεος, κύριε Πρόεδρε. Πού το ακούσατε εσείς αυτό;

ΔΗΜΗΤΡΙΟΣ ΜΠΑΞΕΒΑΝΑΚΗΣ (Υφυπουργός Παιδείας, Έρευνας και Θρησκευμάτων): Ο κ. Δελής, από την αρχή μέχρι το τέλος της κριτικής, που έκανε στην Κυβέρνηση, ήταν εναντίον των ΕΠΑΛ και υπέρ ενός γενικού σχολείου. Θα έλεγα ότι αυτό θα πρέπει να έχει το θάρρος να το υποστηρίξει, να έχουν το θάρρος να το υποστηρίζουν όλοι τους και οι συνδικαλιστές τους στην εκπαίδευση, όταν μιλούν στα επαγγελματικά λύκεια, μπροστά στους εκπαιδευτικούς και τους μαθητές των επαγγελματικών λυκείων. Ακριβώς τα ίδια πράγματα, που είπε, σήμερα, ο κ. Δελής εδώ, όχι άλλα εδώ και άλλα εκεί, ανάλογα με το ακροατήριο. Προκαλώ, λοιπόν, αυτή τη συζήτηση να την κάνουμε, ενώπιον ενός επαγγελματικού λυκείου, το οποίο θα επιλέξουν και να πάμε, εγώ και ο κ. Δελής, να μιλήσουμε και να δούμε τίνος η άποψη γίνεται δεκτή από τους εκπαιδευτικούς μας.

ΙΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε.): Ουδέποτε είπα και νομίζω ότι μπορούν να το διαβεβαιώσουν όλοι, εδώ μέσα, ότι ζητώ την κατάργηση των ΕΠΑΛ. Ξέρετε, κ. Μπαξεβανάκη, η πρόταση του Κ.Κ.Ε. για το 12χρόνο ενιαίο σχολείο δεν είναι πρόταση να την υλοποιήσετε εσείς στον καπιταλισμό, που υπηρετείτε. Είναι μια πρόταση για μια άλλη κοινωνία, με άλλη οικονομία. Μέχρι τότε, το Κ.Κ.Ε. θα είναι δίπλα και στους διδάσκοντες και στους σπουδαστές αυτών των σχολείων, για τα δικαιώματά τους.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Το λόγο έχει ο κ. Γαβρόγλου.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Μιας που ο κ. Δελής απάντησε στον κ. Μπαξεβανάκη, κύριε Δελή, θέλετε στην κοινωνία μας, σήμερα, να έχουμε αναβαθμισμένα ΕΠΑΛ, ναι ή όχι; Αφήστε τι θα γίνει, σε μια άλλη κοινωνία. Τώρα εδώ, αυτήν την πραγματικότητα θέλουμε να αλλάξουμε, την αθλιότητα, που βρήκαμε. Θα ήταν καλό να απαντήσετε.

Ένα πράγμα γίνεται απολύτως σαφές από την κουβέντα μας, ότι δεν υπάρχει εναλλακτικό σχέδιο, πέραν αυτού, που προτείνουμε: Τη συνολική αναβάθμιση της τριτοβάθμιας εκπαίδευσης στη χώρα μας, διότι η τριτοβάθμια εκπαίδευση, όπως είδαμε και όπως ξέρουμε, αποτελείται από τα πανεπιστήμια, αποτελείται από τα ΤΕΙ, αποτελείται από ένα σύνολο διεργασιών, που μπορούν να ενσωματωθούν στις δραστηριότητες των τριτοβάθμιων ανώτατων εκπαιδευτικών ιδρυμάτων μας. Έχουμε μια κατάσταση, σήμερα και θέλουμε να πάμε σε μια βελτιωμένη κατάσταση. Ετέθη το ερώτημα, αν υπάρχουν άλλοι δρόμοι, που μπορούμε να ακολουθήσουμε και μετά από 4 συνεδριάσεις, δεν φαίνεται να υπάρχει κανένας άλλος. Αυτό δεν το βρίσκω υποχρεωτικά κακό.

Κύριε Μαυρωτά, θα σας πω, όταν έρθει η ώρα, γιατί το μόνο, που είπατε, είναι ως προς το χωροταξικό. Αυτό δεν αποτελεί στρατηγική. Υπάρχει μια στρατηγική μετάβασης, που έχει πολύ μεγάλη σημασία στη μεταρρύθμιση της ανώτατης εκπαίδευσης.

Άρα, για να μπορέσετε να απαντήσετε στο ερώτημα, πρέπει να δείτε ποιο πρόβλημα πάμε να λύσουμε, γιατί μόνο, αν ξέρουμε το πρόβλημα, που πάμε να λύσουμε, μπορούμε να προτείνουμε λύση. Δεν προτείνονται μεταφυσικά οι λύσεις και εκεί προφανώς και εσείς και οι άλλοι συνάδελφοι έχετε μια δυσκολία να εντοπίσετε το πρόβλημα.

Κυρία Καραμανλή, επειδή ενδεχομένως να μην ήσασταν στη Βουλή, όταν ψηφιζόταν το νομοσχέδιο – δεν το λέω κριτικά, αλλά σημειακά – να ξέρετε ότι το Κόμμα σας έκανε μια παγκόσμια πρωτοτυπία, σε αυτό το νομοσχέδιο: Ψήφισε επί της αρχής και δεν ψήφισε τη διάταξη για την ίδρυση του Πανεπιστημίου Δυτικής Αττικής, κάτι που δεν έχει ξαναγίνει, στα παγκόσμια χρονικά. Είναι ένα νομοσχέδιο, για να ιδρυθεί ένα νέο Ίδρυμα, το Πανεπιστήμιο Δυτικής Αττικής, είχε και άλλες διατάξεις, όπως για τη δίχρονη προσχολική, την οποία επίσης δεν ψηφίσατε, για τις φυλακές, που επίσης δεν ψηφίσατε κ.λπ.. Το ψηφίσατε επί της αρχής και δεν ψηφίσατε την ίδρυση. Μου είπατε ότι κάνατε μια υπέρβαση.

Τι σημαίνει, όμως, ψηφίζω υπέρ της αρχής ενός νομοσχεδίου; Αυτό που θέλω να σας πω είναι η ουσία, για την οποία έρχεται αυτό το νομοσχέδιο, γιατί, όπως όλα τα νομοσχέδια, υπάρχουν κάποια, τα οποία είναι διατάξεις ουσίας και υπάρχουν και διάφορες άλλες δευτερεύουσες επιπλέον διατάξεις. Δεν ψηφίσετε την ίδρυση του Πανεπιστημίου Δυτικής Αττικής. Γιατί ψηφίσατε επί της αρχής; Επί ποιων θεμάτων αρχής ψηφίσατε;

ΑΝΝΑ ΚΑΡΑΜΑΝΛΗ (Εισηγήτρια της Νέας Δημοκρατίας): Γιατί θέλαμε να στηρίξουμε τη μεγάλη ιδέα της ενίσχυσης και αναμόρφωσης της τεχνολογικής εκπαίδευσης και εκεί είχαμε να κάνουμε με τη συγχώνευση δύο Τ.Ε.Ι.. Εδώ έχουμε να κάνουμε με κατάργηση και απορρόφηση Τ.Ε.Ι. από Πανεπιστήμιο, κάτι που είναι τελείως διαφορετικό.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Όλοι αναρωτιούνται τι σημαίνει «ψηφίζω επί της αρχής» και δεν ψηφίζω το κεντρικό διακύβευμα του νομοσχεδίου. Το βασικό είναι ότι εδώ η Ν.Δ. δεν έχει άποψη επί του θέματος ούτε κανένα άλλο Κόμμα, δεν είναι ντροπή. Δεν το κακολογεί κανείς, αλλά να ξέρουμε ότι δεν υπάρχει άλλη άποψη, γιατί δεν μπορεί να είναι τόσο καλή αυτή η άποψη και να είναι κρυμμένη, επί 4 συνεδριάσεις !

Κυρία Κεφαλίδου, σχετικά με τα προγράμματα μεταπτυχιακών σπουδών, για να μην υπάρχει επιπλέον σπέκουλα, χθες το είπα και δεν ξέρω, αν ήσασταν εδώ. Την ευθύνη των προγραμμάτων την έχουν τα Πανεπιστήμια. Μπορούμε να ζητήσουμε από τα Πανεπιστήμια ό,τι είναι να κάνουν να το κάνουν; Εμείς το ζητάμε. Σε εκείνο, όμως, που ήμασταν απολύτως αυστηροί, είναι ότι ελέγξαμε όλους τους προϋπολογισμούς και ότι πάνω στους προϋπολογισμούς, παίχτηκε ένα φοβερό παιχνίδι, όλα αυτά τα χρόνια. Είναι μια Επιτροπή, στην οποία ήταν και Πρυτάνεις των Πανεπιστημίων, Καθηγητές Πανεπιστημίων, Καθηγητές των Τ.Ε.Ι. και είδαν ένα - ένα τα μεταπτυχιακά και είναι υπέρ των συναδέλφων μας, που αύξησαν τα δωρεάν μεταπτυχιακά, έπεσαν τα δίδακτρα των μεταπτυχιακών, αυξήθηκε ο αριθμός των μεταπτυχιακών, όπως είπα και στον κ. Μαυρωτά, διότι μειώθηκαν η κατευθύνσεις, όπως έπρεπε να μειωθούν, γιατί μεταπτυχιακά, με 10 - 18 κατευθύνσεις, δεν συνιστούν κάτι το σοβαρό και πάει λέγοντας. Τώρα «έμπλεο στρατηγικού αυτοσχεδιασμού» κατάλαβα ότι είναι το σχέδιό μας, κατά την κυρία Κεφαλίδου και ότι πάλι τινάζουμε στον αέρα την τεχνολογική εκπαίδευση. Πόσες φορές θα το πούμε, ότι τα Τ.Ε.Ι., έτσι όπως εξελίχθηκαν, είχαν ξεφύγει από το να είναι Ιδρύματα Τεχνολογικής Εκπαίδευσης, γιατί η Τεχνολογική Εκπαίδευση έχει ένα περιεχόμενο και η λέξη και ο όρος, αλλά και το περιεχόμενο;

Εδώ έχουμε π.χ. Σχολές Υγείας. Σχεδόν όλα τα Τ.Ε.Ι. έχουν πολλά Τμήματα από τις Επιστήμες Υγείας. Άπειρα Τ.Ε.Ι. έχουν πάρα πολλά Τμήματα Οικονομικών, Λογιστικής, Βρεφονηπιοκόμων, Βρεφονηπιαγωγών κ.λπ.. Άρα, τα Τ.Ε.Ι. απέκτησαν ιστορικά έναν χαρακτήρα και αυτός ο χαρακτήρας, μαζί με τα Πανεπιστήμια, μέσα από τις διαδικασίες αυτές, αναβαθμίζεται.

Τώρα, δεν θα μπω στο γιατί η Σοβιετική Ένωση πήγε πρώτη στο διάστημα. Το κάναμε νεαρότεροι και δεν μας ο οδήγησε πουθενά, γιατί μετά θα αρχίσει, το γιατί πήγαν οι Αμερικανοί στο φεγγάρι πρώτα, δεν έχει τέλος αυτή η κουβέντα. Η κουβέντα, που είναι σήμερα στην επικαιρότητα, είναι ότι θέλουμε ένα εκπαιδευτικό σύστημα πλουραλιστικό, να ακούγονται όλες οι απόψεις, όλες οι επιστημονικές απόψεις, εν αντιθέσει του ότι υπάρχει μια άποψη, η «σωστή άποψη». Αυτή είναι η μεγάλη διαφωνία μας και εκεί ξέρετε ότι διαφωνούμε.

Στο ερώτημα αν μπορούν να συγκροτήσουν τα υπόλοιπα ιδρύματα πανεπιστήμια, η απάντηση είναι, οπωσδήποτε, ναι.

Δεν είπα για το σχέδιο Μακρόν, επειδή πολύ συζητάμε γι΄ αυτό. Εγώ δεν είπα ότι συμφωνούμε. Εγώ λέω να μην μείνουμε έξω από τις εξελίξεις. Τις σκεπτόμαστε, τις αφουγκραζόμαστε κριτικά, αλλά να ξέρουμε τι μας γίνεται. Η αίσθηση του «γαλατικού χωριού» είναι μια πολύ βολική αίσθηση και την έχουμε πληρώσει, στη χώρα μας, σε πολλά πράγματα. Αυτό και τίποτα παραπάνω.

Το Προεδρικό Διάταγμα, στο οποίο αναφερθήκατε, προφανέστατα, να μπει σε διαβούλευση. Αναφερθήκατε, κ. Μαυρωτά, είστε ο μόνος, ως προς τη συγκρότηση των πανεπιστημίων και η άποψή σας είναι ουσιαστικά σε πόλεις και σε μια περιφερειακότητα, με επίκεντρο την πόλη. Να σας πω το εξής. Για να δείτε την κατάσταση, που ζούμε, σε αυτή τη χώρα, με αφορμή αυτό, που είπατε. Όλα τα ΤΕΙ δεν υπακούουν σε αυτό το μοντέλο. Δεν υπακούει σε αυτό το μοντέλο το Πανεπιστήμιο Κρήτης, το Πανεπιστήμιο Αιγαίου, το Δημοκρίτειο Πανεπιστήμιο, το Πανεπιστήμιο Θράκης, το Πανεπιστήμιο Δυτικής Μακεδονίας, το Πανεπιστήμιο Πελοποννήσου, το Πανεπιστήμιο Θεσσαλίας, ακόμη και το Αριστοτέλειο Πανεπιστήμιο Θεσσαλονίκης, με το Τμήμα στις Σέρρες, το Πανεπιστήμιο Πατρών, με το Αγρίνιο. Έχει απόλυτο δίκιο ο Υπουργός, ο κ. Μπαξεβανάκης.

Τι εννοώ με αυτό; Εννοώ ότι πάμε να αναμορφώσουμε μια πραγματικότητα. Αυτή την πραγματικότητα πάμε να τη φέρουμε στο σήμερα και εκεί πρέπει όλοι να βοηθήσουμε. Μπορεί να κάνουμε λάθη. Μπορεί να έχουμε επιλέξει ένα δρόμο, που δεν θα μας βγάλει 100% εκεί που θέλουμε, αλλά αυτή είναι η πραγματικότητα, με όλα τα ΤΕΙ και τα ιδρύματα, που σας είπα.

Και επειδή, σε κάθε εκπαιδευτική μεταρρύθμιση, η μεταβατικότητα είναι αυτή, που διασφαλίζει την επιτυχία της και οι διατάξεις τη ρυθμίζουν, νομίζω ότι έχει πάρα πολύ μεγάλη σημασία να δούμε αυτό το πρόβλημα κατάματα, να το δούμε, με ακαδημαϊκά κριτήρια, να είμαστε ρεαλιστές, σε ορισμένα ζητήματα, αλλά ο κορμός να είναι αυτό, για το οποίο, σε δέκα - δεκαπέντε χρόνια, δεν θα έχουμε τα ίδια προβλήματα, που έχουμε σήμερα, με όλα τα υπόλοιπα.

Νομίζω ότι τα βήματα, που κάνουμε, είναι εντυπωσιακά προς αυτή την κατεύθυνση και δεν υπήρξε εναλλακτική πρόταση. Ναι, δεν υπήρξε. Πείτε μου, εσείς τι θα έκανε «το Ποτάμι» για το θέμα της Ηπείρου, για την ανώτατη εκπαίδευση κ.τ.λ.

ΓΕΩΡΓΙΟΣ ΜΑΥΡΩΤΑΣ (Ειδικός Αγορητής του Ποταμιού): Σας είπα, ότι υπήρξε η έκθεση αξιολόγησης εξωτερικών αξιολογητών για το ΤΕΙ Ηπείρου, για παράδειγμα, που είχε συγκεκριμένη πρόταση, απλά δεν ήταν πολιτικά αποδεκτή. Υποχώρησαν τα ακαδημαϊκά κριτήρια, απέναντι στα πολιτικά. Αυτό είναι πολύ απλό.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Κοιτάξτε, όχι, δεν είναι τόσο απλό. Γιατί έχουμε την έκθεση της ΑΔΙΠ και έχουμε την εκτίμηση των Πρυτανικών αρχών, των Συγκλήτων και των συνάδελφων, μέχρι εκεί. Δεν μπορεί όλοι να είναι άσχετοι, δεν μπορεί να είναι άσχετοι όλοι αυτοί, έχοντας πάρει υπόψη την πρόταση της ΑΔΙΠ. Η πρόταση της ΑΔΙΠ δεν πρέπει να θεωρείται ότι είναι ένα πράγμα, το οποίο δεν σηκώνει αμφιβολίες, γιατί στα καλά καθούμενα η ΑΔΙΠ, η οποία φαίνεται ότι δεν μπόρεσε να διαβάσει το e-mail, στην ώρα της ...

ΓΕΩΡΓΙΟΣ ΜΑΥΡΩΤΑΣ (Ειδικός Αγορητής του Ποταμιού): Αφού δεν πήγε καν το e-mail.

ΚΩΝΣΤΑΝΤΙΝΟΣ ΓΑΒΡΟΓΛΟΥ(Υπουργός Παιδείας, Έρευνας και Θρησκευμάτων): Δεν μπορεί. Έρχεται σε όλους μας και δεν πάει στην ΑΔΙΠ; Μπορεί να το έφαγε το ίντερνετ.

Εγώ λέω να έχουμε την ΑΔΙΠ, αλλά και με μια κριτική διάθεση, ως προς αποτελέσματα. Εδώ διάβασαν την Έκθεση όλοι αυτοί οι άνθρωποι, οι θεσμικοί παράγοντες, δεν μπορεί όλοι αυτοί να θέλουν να μην ξεβολευτούν ή για ψηφοθηρικούς λόγους να θέλουν να βοηθήσουν το ΣΥΡΙΖΑ. Δηλαδή, τέτοια συνωμοσία του Σύμπαντος; Τι να σας πω;

ΓΕΩΡΓΙΟΣ ΜΑΥΡΩΤΑΣ (Ειδικός Αγορητής από το ΠΟΤΑΜΙ): Αυτή είναι η άποψή μου, ότι τα ακαδημαϊκά κριτήρια είναι διαφορετικά από τα ψηφοθηρικά. Αυτό νομίζω ότι είναι σαφές.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Κυρίες και κύριοι συνάδελφοι, νομίζω ότι έγινε μια πολύ ενδιαφέρουσα συζήτηση, είναι σύνηθες αυτό, το έχουμε κατακτημένο. Γι΄ αυτό, πολλές φορές, η οργάνωση του επιχειρήματος αμβλύνει και ξεπερνάει ακόμα και τις στιγμιαίες εντάσεις. Δεν σημαίνει ότι η ένταση είναι πάντα αντιδημιουργική, αλλά νομίζω ότι η οργανωμένη επιχειρηματολογία ήταν ίσως το ισχυρότερο πολιτικό επίδικο και για την τρέχουσα περίοδο, αυτή τη δύσκολη περίοδο, που έχουμε διανύσει, αλλά και για το μέλλον.

Κυρίες και κύριοι συνάδελφοι, ολοκληρώθηκε η συζήτηση επί των άρθρων του νομοσχεδίου και η β΄ ανάγνωση.

Όπως προκύπτει από τις τοποθετήσεις των Εισηγητών και των Ειδικών Αγορητών τα άρθρα 1, 2, 4, 6, 8, 10, 12, 15 έως 17, 19 έως 23, 25 έως 27, 29 έως 33 και 36 γίνονται δεκτά, ως έχουν, κατά πλειοψηφία.

Τα άρθρα 3, 5, 7, 9, 11, 13, 14, 18, 24, 34 και 35, όπως τροποποιήθηκαν, από τον κύριο Υπουργό, γίνονται δεκτά, κατά πλειοψηφία.

Το άρθρο 28 διαγράφεται και τα υπόλοιπα αναριθμούνται.

Επίσης, η τροπολογία, με γενικό αριθμό 1718 και ειδικό αριθμό 177, γίνεται δεκτή, κατά πλειοψηφία.

Η τροπολογία, με γενικό αριθμό 1719 και ειδικό αριθμό 178, γίνεται δεκτή, κατά πλειοψηφία.

Η τροπολογία, με γενικό αριθμό 1720 και ειδικό αριθμό 179, γίνεται δεκτή, κατά πλειοψηφία.

Το ακροτελεύτιο άρθρο γίνεται δεκτό, κατά πλειοψηφία.

Επομένως, το σχέδιο νόμου έγινε δεκτό επί της αρχής και επί των άρθρων κατά πλειοψηφία.

Γίνεται δεκτό και στο σύνολό του;

ΠΟΛΛΟΙ ΒΟΥΛΕΥΤΕΣ: Δεκτό, δεκτό.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Συνεπώς, το σχέδιο νόμου του Υπουργείου Παιδείας, Έρευνας και Θρησκευμάτων «Πανεπιστήμιο Ιωαννίνων, Ιόνιο Πανεπιστήμιο και άλλες διατάξεις» έγινε δεκτό επί της αρχής, επί των άρθρων και στο σύνολό του, κατά πλειοψηφία.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Παρόντες ήταν οι Βουλευτές κ.κ. Βάκη Φωτεινή, Κάτσης Μάριος, Μηταφίδης Τριαντάφυλλος, Μουμουλίδης Θεμιστοκλής, Παρασκευόπουλος Νικόλαος, Παυλίδης Κωνσταντίνος, Σεβαστάκης Δημήτριος, Σκούφα Ελισσάβετ, Στέφος Ιωάννης, Καραμανλή Άννα, Τσιάρας Κωνσταντίνος, Στύλιος Γεώργιος, Κεφαλίδου Χαρά, Δελής Ιωάννης, Κατσίκης Κωνσταντίνος, Μαυρωτάς Γεώργιος και Μεγαλομύστακας Αναστάσιος.

Τέλος και περί ώρα 16.55΄ λύθηκε συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΔΗΜΗΤΡΙΟΣ ΣΕΒΑΣΤΑΚΗΣ ΑΝΑΣΤΑΣΙΑ ΓΚΑΡΑ**